
Trê di Avril 
di Resurezion 


ik Plui a passin i agns e 
plui o pensi che il significàt 
di cheste date al sedi daùr 
a smamîsi, almancul par 
cemùt che le intindeve pre 
Checo Placerean cuant che 
le à cjapade sù a simbul de 
rinassite dal popul furlan. 
Si va pierdint ancje ché 
braùre, chel sens di vitorie 
che ducj nò o vin provàt 
intal viodile ricognossude 
ancje des istituzions tant 
che fieste de Patrie dal 
Friùl. Ce fieste e ce Patrie 
vino vué di front? 

XK O varessino salacor 

di fà un brindis ae 
“rotamazion’ dal Friùl de 
bande de politiche e des 
classis dirigjentis? Nol 

è setòr de vite publiche 

e privade che nol sedi 
sometùt a une acelerazion 
inzirlose dal progjet 
centralist. O assistìn a une 
pierdite progressive di 
impuartance, di pês e di 
rapresentance dai teritoris 
furlans, e cuant che lis 
agregazions si fasin, a van 
inte direzion contrarie di 
ogni lòr pussibile unitàt. 
Che nol è un concet astrat, 
ma ben la pussibilitàt 

di incidi intal procès 
socioeconomic, ambientàl, 
di segnà une vie comune de 
nestre int bande il futàr. 
X% Cun ce fuarce il Friùl, 
che - visìnsi simpri e 
dapardut cun fuarce - 

no si ridùs a Udin, ae sò 

ex provincie, isal in stàt 

di proponi, costruî une 
alternative autonome al 
sisteme di cumò di gjestion 
dal podè? Nol esist di agns 
aromai un belancament 

di interès cun Triest in 

ché che, in maniere juste, 
D'Aronco al à clamât “Une 
regjon mai nassude”. 

ik Il 3 di Avrîl duncje al 

à di tornà a jessi viodùt 


(al va indenant a pagj. 2) > 

al secont an il Friùl al varà 

di memoreà la Fieste de 

Patrie ai 3 di Avril dome in 
forme simboliche. Nuie fiestis in 


place, nuie incuintris, ni iniziativis. 


Lu domande la sanitàt publiche, 
lu domande la creance viers ducj 
chei che a àn patît e viers chei 

che a lavorin par no fà patî. Intai 
ultins 5 mês o vin paiàt un presit 
di vitis umanis 3 voltis plui alt di 
chel dal taramot dal 1976. E alore, 
parcè si varessial di fà fieste, di 
tiràsi dongje intor di une bandiere, 
cuant che tal mês a pene finît o sin 
stàts la Regjon de Italie che e à vùt 
plui infetàts e muarts in rapuart 
ae popolazion, e o vin mostràt di 
no vê imparàt nuie di ce che al è 
sucedùt intal ultin an? Nissune 
retoriche e pues scancelà un an 
neri come il 2020 che al à segnàt 

il 15% di muarts in plui de medie 
dai agns passàts. Ma se la identitàt 
e je, e se e je fuarte, ricognossile 

e afermàle no je retoriche, e je 
necessitàt. E je la stesse bisugne 
che i furlans a sintivin intun altri 
moment dulà che la Storie e je 
rivade a une crosere decisive, 

ven a stài ae fin de seconde vuere 


FEMINIS FURLANIS 
FUARTIS 


Paola Del Negro, la “Siore 
dai oceans” a cjâf dal OGS 


di Erika Adami 

175 AGNS 
DE “PATRIE” 
DI DUCJ I FURLANS 


mondial. Intune tiere disfate e 
cence prospetivis dopo dòs vueris 
grandis e vincj agns di ditature, 
doi oms cetant diferents, Josef 
Marchet e Felix Marchi, a faserin 
nassi tal 1946 un sfuei autonomist 
indipendent setemanaàl, che a 
clamarin “La Patrie dal Friùl”. 

Un al jere un predi, chel altri al 
jere anarchic: ma il Fassio ju veve 
“atenzionàts’ ducj i doi, pe voie 
soversive di pandi par furlan lis lôr 
ideis che su chel gjornàl a faserin 
daurman une vore di scjas. 


PATRIARCJIS FUR 
DAL ORDENARI E IL FRIÙL 
VIODÙT DAI SCRITORS 


di Diego Navarria 


e Agnul Floramo 


® Chei doi visionaris si 
domandavin: sarino ae altece 

de prove che o vin devant? E la 
rispueste e jere che la uniche 
forme di libertàt che i furlans a 
podevin vuadagnà e jere chè di 
jessi metùts in cundizions di få “di 
bessòi”, di proviodi in autonomie 
aes lôr dibisugnis e cjapà su lis 
spalis la responsabilitàt des sieltis 
che a rivuardavin la lòr int. No jerin 
di bessòi a pensâlu: in chel periodi 
si jere dismote une cussience che 
e meteve dongje cerviei di gale, di 


UNE PATRIE DI BLAVE: 
IL BON 
DE NESTRE TIERE 


di Enos Costantin 


e Serena Fogolini 

Zuan Franc DAronco a Pier Pauli 
Pasolini, ma ancje Alessandri 
Vigevani, Ludovì Zanini, Artùr 
Toso, Antoni Faleschini, Alvise De 
Jeso e Zorg Provini, cun Tizian 
Tessitori che al sierave chel cercli. 
® Al sarès un eròr dismenteàsi che 
chest sfuei al è nassùt juste 75 agns 
fa par cjatà une clàf identitarie 

pe rinassite dal Friùl. Nô o pensìn 
che la identitàt e la prossimitàt 

a sedin ancje pai agns a vignî la 
uniche clàf par dismovi la nestre 
tiere e dài une gnove prospetive 
cuant che si podarà tornà a fà sù 
alc su ce che al restarà dopo de 
emergjence dal Covid. Ricuardàsi 
di Marchet e Marchi al è il nestri 
mùt di fà fieste ae Patrie: e lu 
fasarìn ai 6 di Mai, intune dì che 

i furlans no puedin dismenteà, 
intun incuintri che al jentrarà intes 
iniziativis de Setemane de Culture 
Furlane inmaneade de Societàt 
Filologjiche, ancje jê nassude des 
maseriis di une vuere mondial, la 
prime. Ducj voaltris o podarés fà 

i auguris “in streaming” al unic 
gjornàl par furlan, il sfuei dai 
furlans che no si rindin. Nancje ae 
pandemie de identitàt. Il 


RECOVERY FUND? 
PE NESTRE INT 


NO JE ANCJEMÒ 
NISSUNE STRATEGJIE 


di Fulvio Mattioni 

rapresentants de Assemblee de 

Comunitàt Linguistiche Furlane 

lu vevin impromettàt: se la cui- 
stion de ufierte de RAI in lenghe fur- 
lane no si fos comedade, i varessin 
pensât lôr a dài une biele dregade, a 
cost di passà pes viis legals. 
® Di chel sbroc, dut câs, al somee 
che un rai di soreli, aben che ancje- 
mò smamît, al sedi rivàt a travanà la 
cape di incomprensions che si jere 
creade tra la “mame dai talians” e la 
popolazion furlane, colpevule, tant 
che altris sùrs de penisule, di jessi 
une fie plurilengal, e cjalade duncje 
cun indiference se no fintremai cun- 
tune ponte di dispiet. 
® Cu la Convenzion firmade tal 
Setembar dal an passàt, la Rai si è 
infin voltade a cjalà chei furlans 
cjaviestris che di passe vincj agns 
a van indevant a tiràle pe cotule, 
‘regalantnus” 28 oris ad an di pro- 
grams televisîfs, e trente oris in plui 
a pet des 90 di trasmissions radio- 
fonichis za esistentis. Frucons, se 
paragonadis ae programazion par 
sloven (passe 4500 oris ad an, cun 
programs di pueste intai dialets de 
provincie di Udin), ma simpri un 
modonut impuartant intune gjeta- 
de che fin cumò e jere cuasi vueide. 
® E alè propit in viste de fin di che- 
ste Convenzion (l'acuardi al scjàt ai 
29 di Avrîl), che la ACLiF e à inma- 
neade la cunvigne “La ufierte radio- 
televisive pes minorancis linguisti- 
chis in Italie” che, al è il câs di dîlu, 
plui che une taule taronde e à cjapa- 
dis dimensions sferichis, viodude la 
impuartance dai argoments tocjàts. 
® Ben cussiente dal fat che di bessòi 
no si va di nissune bande, di fat, la 
istituzion vuidade dal president 
Markus Maurmair (judàt in che- 
ste ocasion de conseire Ornella 
Comuzzo) e à savùt cjapà dentri 
ancje chés altris minorancis lin- 
guistichis (francese, patois, sarde, 
ladine, todescje e slovene), intun 
incuintri, trasmetùt in streaming 

(al va indenant de prime pagjine) 
Tré di Avril 
di Resurezion 


tant che une zornade di 
lote parcè che nol è nuie 
di memoreà in cheste 
situazion. Al è dome di 
cjapà at che, ancjemò une 
volte, nus àn cjolt vie, o sin 
stàts dopràts e ingjanàts 
di cui che si jemple la 
bocje di peraulis tant che 
‘autonomie’, “identitàt”, 
“difese des minorancis” 
intant che, invezit, al agjìs 
pe lôr distruzion. Fariseus 
dal nestri timp che no 
scugnìn dome smascarà, 
ma propit “cjacà dal 
Templi”. 

"ik Confuartàts ancje dal 
calendari di chest 2021, che 
al sedi il nestri 3 di Avrîl 
une Pasche di Resurezion. Il 


SERVIZI PUBLIC E DIRITS LINGUISTICS 





Confront de ACLIF 
sul avigni dal furlan 
intal programs de RAI 








UN MOMENT DE CUNVIGNE ACLIF SU RAI E MINORANCIS. IL PRESIDENT MARKUS MAURMAIR CUN DOI DAI OSPITS, FRANCESCO ANGELO SIDDI, ZA 
TAL CDA RAI, E LUCIANO CAVERI, GJORNALIST E ASSESSÒR REGJONAL DE VAL DI AOSTE 


ai 13 di Març, di caratar nazionàl, 
patrocinàt de stesse Rai, de Regjon, 
de ARLeF e de Societàt Filologjiche 
Furlane, cu la colaborazion dal 
Corecom. 

® Intal vierzi la cunvigne, las- 
sessôr regjonal Pierpaolo Roberti 
al à ricuardàt che cheste bataie no 
je dome dai furlans, ma di dute la 
Regjon, stant che la Convenzion e 
rapresente il pont di partence par 
rivà al obietîf di sfide di “une tele- 


‘nd è inmò zovins in Cjargne 
cu la passion pai animài e pe 
ature e che, cun tante voie 

di fà, a àn inviàt e metût in pîts ati- 
vitàts agriculis. Un esempli e je la 
aziende dai zovins zimui Roberto e 
Michele Pace di Preon. La lôr pas- 
sion e je nassude cuant che a jerin 
inmò fruts: lôr nono Pieri al jere di 
Clavaiis e al faseve il fedàr. Cuant 
che a àn finît 11 agns a àn volùt fasi 
regalà di lôr mari une cjavre parom, 
ancje se po in realtàt a cjase a ’nt son 
rivadis ben 3! 
La lôr aziende - Fratelli Pace sas — e 
nas tal 2018, cuant che a finissin 18 
agns. A àn cjapàt part e a àn vincùt 
il bant pe assegnazion da stale a 
Preon - di proprietàt de UTI de 
Cjargne - e de Malghe Palis, e cussì 
a àn tacade la lôr aventure; a fasevin 
inmÒ la scuele di Agrarie e intal stes 
timp a lavoravin. 
® Vuè a àn cirche 115 cjavris e in 
chest ultin periodi a son nassùts, 
pòc su pôc jù, 100 zoculuts. 
® “O vin soredut la raze Cjamocade 
des Alps, e di doi agns incà ancje la 
Frise che e je plui robuste par là sot 
dai crets - al dîs Roberto. - I pro- 
dots di cjavre a son plui digjeribii: o 
fasìn formadielis frescjis e stagjona- 
dis e ancje speziadis, scuete frescje 


vision publiche che e trasmeti 24 
oris su 24, siet dîs su siet, inte len- 
ghe fevelade di norme sul teritori”, 
come che al sucét par galês e ancje 
par basc (esemplis nomenàts dal 
president de ARLeF, Eros Cisilino, 
e presentaàts intal detai dal diretòr 
de Agjenzie Regjonàl pe Lenghe 
Furlane, William Cisilino, dongje 
des esperiencis frisone, rumance e 
catalane). 

® Clare che il percors al sarà gra- 


duàl, ma forsit nol sarà nancje mas- 
se lent, viodùt che ancje il diretòr de 
sede Rai di Triest, Guido Corso, al 
a confermàt che inte nestre regjon 
Radio Rai e je la prime emitente 
intai nivei di scolte, in gracie de 
programazion peade al teritori. La 
sede e je entusiaste de incressite des 
trasmissions par furlan, tant che si 
è daùr a resonà su la pussibilitàt di 
une convenzion specifiche dome 
pal Friùl-Vignesie Julie (cumò e je in 


INT DI CJARGNE 





La passion di doi zimui 
e devente 
une aziende a Preon 


e fumade, jogurt di bevi e tal vasut, 
cuc, formadi cremòs, strachin. La 
cjar si tramude in salams, wirstel 
e salums. 

® La produzion e je dute biologji- 
che e chest, par Roberto e Michele, 
al domande un grum di lavòr in 
plui, cence contà la burocrazie di 
stài daùr! Di fat, al dîs Roberto, “Par 
vê il prodot bio o vin dut un regola- 
ment di seguî, nus cambiin dutis lis 
tempistichis (par fà il prodot tu stàs 
il dopli dal timp), tancj regjistris e 
cjartis di compilà. Tai cjamps o vin 
di fà la rotazion dai prodots, des se- 
mencis e vie indenant. 

® Cuant che si domandi a Roberto 
di contà ce che al fàs intune zorna- 
de, al tache disint “O jevi adore par 
là a molzi: cumò o vin i cjavrets che 





nus impegnin di plui; dopomisdì o 


fasìn il formadi e po o vin tant di 
chel cefà che e ven subit ore, la sere, 
di tornà a molzi. E jenfri vie, tocje 
ancje cjatà il timp par là dal comer- 
cialist!” 

® Il prodot alrive tai marcjàts graci- 
is alôr mari: lunis a Tumiec, miercus 


comun cu la Val di Aoste). Lobietîf 
al sarà chel di incressi la produzion, 
cuntune ufierte di cualitàt e diver- 
sificade, ma soredut si pontarà a 
potenzià lis risorsis tecnologjichis 
e umanis dal nucli distacaàt di Udin. 
® Metint dongje la programa- 
zion de nestre regjon cun ché dal 
Sudtiròl, che al trasmet in dutis lis 
lenghis presintis sul teritori (Rai 
Sudtirol pal todesc, Rai Alto Adige 
pal talian e Rai Ladinia pal ladin), 
l'intindiment al sarès chel di rivà a 
une convenzion su la fate di ché di 
Bolzan, cemùt che e à ricuardàt la 
vicepresidente dal Corecom F-VJ, 
Antonella Eloisa Gatta. 

® Il confront cun chés altris mino- 
rancis al à fat marcà plui voltis che 
i bégs de convenzion a van dopràts 
pes autoproduzions, biel che il per- 
sonàl al à di jessi dal puest e al varès 
dijessi sielzùt ancje daùr de cognos- 
since de lenghe fevelade e scrite. 

® Par sierà, il diretôr des Relazions 
istituzionàls de Rai, Stefano Luppi, 
al à ricuardàt che une lenghe mino- 
rizade no rapresente mai un cost 
ma ben une risorse, ancje in rispue- 
ste dal contrat di servizi, che tra i 
principis al previòt che la ufierte e 
sedi destinade aes diviersis com- 
ponentis de popolazion, cun ché di 
prudelà une societàt plui juste, soli- 
darie e inclusive. 

® Intal câs dal furlan, in particolàr, 
lasemengute plantade tal Setembar 
dalan passât e va fate cressi, cun ché 
di tramudà chestis ativitàts in ele- 
ments di fonde de ufierte dal servizi 
public. 

® Lacualitàt dai intervents e la vier- 
tidure di bande dai rapresentants 
regjonài e de Rainus àn lassâts plens 
di sperance. Cumò no nus reste che 
spietà di viodi ce che al nassarà ae 
fin di Avrîl. Cu la sigurece che, se la 
“mame” e ves di tornà a dismenteàsi 
di noaltris, o podìn simpri confidà 
tes nestris sùrs “specials” e aleàsi 
insiemi par difindi i nestris dirits. Il 


evinars a Triest, sabide a Tarcint; tal 
timp, i fradis a varessin intenzion di 
vierzi un spag dongje de stale. 

® “La cjavre e je fate par stà difùr il 
plui pussibil - al dîs Roberto —. Achì 
a Preon o passìn cirche 6 mês ad an 
e chei altris sîs in Malghe Palis; là 
sù lis cjavris a stan benon, al è il lôr 
mont! Se tu âs voie di vê bielis besti- 
is, ti tocje puartàlis in mont: no je la 
lôr nature stà inte stale. 

® Dongje di cheste ativitàt prin- 
cipàl, i fradis Pace a vendin lens di 
brusà e a coltivin cjamps cun ver- 
duris biologjichis di lôr produzion. 
® E a proposit di progjets pal do- 
man, Roberto al dîs “Nus plasarès 
vierzi une fatorie didatiche e sociàl; 
o sin daùralavorà su chest e o podìn 
dî che il progjet al è prossim ae rea- 
lizazion. Lavorà in mont al à lis sôs 
dificoltàts che o i cirin di superà. 
Cuant che al plùf fuart la strade 
si ruvine, lis busis si slargjin e nus 
tocje proviodi a nò di meti subit in 
sest. Se o molìn ancje nô, nol reste 
plui nissun! Za o sin in pòcs che o 
fasìn chest mistîr... 

® A Roberto e Michele la passion no 
ur mancje e la voie di fà nancje; par 
savé alc di plui, al baste là a Preon o 
dà un cuc al sît http://fratellipace. 
weebly.com/ i 

a nestre serie di intervistis 

a sindics che fasin part 

de ACLiF- Assemblee de 
Comunitàt Linguistiche Furlane e 
sbarcje, cun grant plasè, te “Contee 
di Gurize” a Caprive, un Comun 
pigul ma siòr di storie e une vore 
ferbint di ativitàts, come che nus 
conte il sindic Daniele Sergon. 
Sindic, voaltris tant che Comun, 
cuant séso jentràts te ACLiF, e 
parcè? 
La ACLiF e je nassude par vie de 
riforme dai Ents Locài che e à 
disfat lis provinciis. Jo no soi mai 
stàt dacuardi cun cheste riforme; 
però, invezit di meti i bastons 
fra lis ruedis, o ai viodùt subit la 
ACLiF tant che l'unic organisim 
restàt che al podeve puartà 
indevant une cierte idee di Friùl, e 
duncje o sin dentri dal sò inizi, tal 
2016. Cumò, di cuant che il sindic 
Bernardis al è stàt elet Conseîr 
regjonàl molant la cjame, o soi 
ancje tal Consei diretîf. 
Cual isal stàt il percors fin cumò 
e cuài sono par lui i compits che 
e varès di davuelzi pal futùr? 
Al è stàt un percors complicàt e 
dificil. Mi fâs plasè marcà il grant 
rùl che al à vùt ľex president Diego 
Navarria, che cun lui o vin fat un 
grant lavòr di chei che no si viodin, 
ma che a son tant impuartants. 
O olsarès dî “a la furlane”. Chest 
par rivà a cumò cul gnùf president 
Maurmair, che o stin cirint di dài 
struture ae Associazion. La vite 
dai sindics di vuê e je za plene 
di impegns, duncje par mandà 
indevant une associazion fate di 
lôr o vin bisugne di struture in plui. 
Une bataie che o volìn puartà fin 
insom e je ché par une Rai cun plui 
lenghe furlane, cumò che si sta 
discutint il gnûf contrat di servizi. 
O vin di fa jentrà di plui il furlan te 
vite di ogni dì tant che une lenghe 
normal di comunicazion, che no 
resti dome familiàr o folcloristiche. 
Il so Comun al fàs part dal Friùl 
orientàl, ce puedial contàmi di 
chest teritori? 
Il Friùl gurizan al è puartadòr di 
une vision politiche, aministrative 
e culturàl di grande storie e 
impuartance. Ai 23 di Marg dal 
1896 bonsignòr Faidutti al rivà a fà 
fondà la prime Casse Ruràl propit 
chi a Caprive. Chel al fo un grant 
periodi di svilup par chest teritori, 
che al fo interot de Grande Vuere. 
Chés grandis inovazions che a son 
stadis di esempli ancje fùr dal Friùl 
par me a fasin viodi ancje in dì di 


IL NUMAR 


a lenghe furlane e je 
fevelade in: 


173 Comuns de Regjon F-VJ 
122 de ex provincie di Udin 
15 de ex provincie di Gurize 
36 de ex provincie di 
Pordenon 

7 Comuns de Regjon Venit 
(3 a son ricognossUts de Lec 
482/99) 


SINDIC JO MAME 





«La autonomie e je fuarce 


di guvier e no di proteste: 






e jude a aministraà mior» 


Interviste a Daniele Sergon, sindic di Caprive, 
picule perle de “Contee di Gurize” 


DANIELE SERGON 








vuè ce pussibilitàts che al pues 

vê il Friùl se al rive a organizàsi 

e a autotutelàsi, un esempli che 
autonomisim al vůl dî jessi vierts. 
Ce vuelial dî autonomisim par 
lui? 

Jo o soi autonomist tal sens che 

un sindic al à di pensà al ben dal 
so teritori, di là des apartignincis 
ai partîts. Duncje, par esempli, 

fà acuardis cui Comuns dongje 
ancje se no son dal stes colòr. 

Jessi bogns di jessi autonoms dai 
partîts centrài. Une strade dispès 
complicade, ma jo no viòt altri mùt 
par fà un bon lavòr pe comunitàt. 
O soi un autonomist ancje par chel 
che al tocje la (ex) provincie di 
Gurize: o sin part dal Friùl, di sigùr, 
ma cu la nestre particolaritàt che e 
va rispietade. 

Lui al à fevelàt di “autotutele”. 
Par véle, e covente ancje plui 
autocussience. Isal par chest 
che la ACLiF e à promovùt 
incuintris su storie e culture dal 
Friùl? 

Sigùr cognossi la nestre storie 

nus judarès par chel procès 

che o disevi. Chei incuintris a 

son tacàts par informà su robis 
aministrativis, ma a planc a planc 


o vin viodùt che la domande e 
jere ché di savé di plui su la nestre 
storie e culture, e duncje ju vin 
indrecàts, cun plasé, viers di ché 
direzion. Par me al è stàt un segnàl 
impuartant. 

Jo mi visi dal sît de provincie, 
che al jere impostàt in trè 
lenghis, talian, furlan e sloven. 
Par me un model par dute la 
Regjon... 

Mi visi di chel, e i puartarai ancje 
l’esempli dal Patto Collio Isonzo, 
che al met dongje dîs Comuns 


° `A 
Cui che al è 
il sindic 
di Caprive 
D aniele Sergon al è nassût 
ai 21 di Lui dal 1981 a 
Gurize. Di profession project 
manager in cjamp informa- 
tic, al è stàt za vicesindic dal 
Comun intal 2011. Al è stàt elet 
di sindic intal 2014 (cul 89% 
dai vòts) e ancje tes ultimis ele- 


zions dal 2019 (85%) cu la liste 
civiche Proposta per Capriva. i 


e li che a son presintis dutis lis 
lenghis di chest teritori, e li che 
dutis a àn la lôr vôs dentri dal Pat. 
Al è un patrimoni che no vin mai 
pierdùt, ma si sta pôc a sminuilu e 
duncje al va simpri rispietàt tant 
che al merete. Simpri in chest 
sens, la designazion di Gurize e 
Nova Goriza a Capitàl Europeane 
de Culture pal 2025 le viòt come 
un segnàal impuartant pal nestri 
teritori e che o vin di sfrutà ad 
implen fasint viodi ce che o vin. 

I fàs une domande che e à a ce 
fà cu là sò profession di project 
manager in cjamp informatic. 

A ce pont ise la digjitalizazion 
de Regjon, e no saressial alc 

di proponi in chest cjamp par 
spindi i bècs dal Recovery Fund? 
Prime di fevelà di chel, jo o volarès 
fevelà di un procès di fonde li che il 
Friùl al podarès jessi di esempli. Fà 
spindi chei bégs ai sindics, i unics 
che a podaressin superà dute la 
trafile burocratiche che si à tal Stàt 
talian: ancje no fasint di pueste, 
aromai la situazion e je ingredeade 
par struture. Va ben la ideazion 
centràl, ma la realizazion e à di 

là ai ents teritoriài reài, che a àn 
rapuarts cul teritori. Cuant che la 
autonomie e je fuarce di guvier e 


FOCUS 
Caprive, li che e je 
nassude la prime 

Casse Rural 


C un presincis di ativitàts 

umanis za dal Paleolitic, e 
je citade pe prime volte intun 
document dal 1202 là che si 
lei Maynardus di Copris e intal 
1224, dulà che si lei Maynardus 
di Coprewa. 
® Caprive e je stade 
concuistade dai Langobarts, 
e je passade al Patriarcjàt e ai 
venezians. Intal 1521 e je stade 
assegnade al domini austriac. 
E fo fiscade plui voltis des 
trupis venitis intai scuintris 
cui gurizans. Intal 1868 al vignì 
a stà a Russiz Disot il Cont 
Teodòr di La Tour cu la femine 
Elvine Ritter von Zahony che al 
invià une aziende agricule pe 
produzion di vins, introdusint 
lis primis varietàts francesis in 
Friùl. 
® Intal 1896 e ven fondade 
la Casse Ruràl di Caprive di 
pre Giuseppe Maria Camuffo, 
cul benstà di Bonsignòr Luigi 
Faidutti. Caprive e restà cul 
imperi austroongjarés fin al 
1918, cuant che il so teritori si à 
riunît ae Italie. Il 


no dome di proteste e je une vore 
eficace te aministrazion. 

Pe digjitalizazion jo o pensi che 

si fevele tant di citàt, ma invezit 

o procurarès di curàle di plui tes 
realtàts piculis, periferichis o di 
campagne. Chest al crearès un 
nivel medi di digjitalizazion dal 
Stàt cuntun potenziàl fuart par 

un teritori tant che chel talian, fis 
di particolaritàts che si puedin 
spindi dopo a nivel turistic, di 
alimentazion bio e di cualitàt. 

Par finì, mi disial dôs robis dal 
sò Comun particolarmentri 
furlanis? 

Nò o sin un Comun cun 1.700 
abitants, ma che al pensi che 
dentri a son 25 associazions ativis, 
un tiessùt social di no crodi! Mi 
plàs però dî di dòs realtàts: une e 
je chè dai grups folcloristics — o nt 
vin adiriture doi, un dedicàt ai plui 
zovins —, e ché altre e je chè dai 
cÒrs, che o nt vin cinc! 

Chê dai còrs e je une ecelence 
dal Friùl che e ven trascurade 
masse de culture “alte” de 
regjon, no pensial? 

Sigùr! O soi dacuardi ad implen: 
mi visi che vie par une trasfierte a 
Treffen, in Carinzie, a son restàts 
maraveàts de nestre realtàt tant 
siore e le cjalavin cun grande 
invidie. 

Ultime robe, no fevelarai di chè 
grande ecelence che a son Vile 
Russiz e il Cjistiel di Spesse, ma o 
ai gust di finî la interviste invidant 
i letòrs a provà a informàsi: no son 
dome ecelencis in cj;amp enologjic 
e imprenditoriàl, ma storie dal 
Friùl. Mandi! i 

i fantate e voleve fà la bio- 

lighe ospedaliere, ma la 

vite, e i incuintris dilunc 
dal so percors universitari, le àn 
fate svicinà al mâr e ai siei organi- 
sims, che e à studiàt a dilunc, ancje 
tes aghis glacadis de Antartide, tant 
di vuadagnàsi, cul so curriculum di 
prin plan, la fiducie dal consei di 
aministrazion dal Istitàt nazionàl 
di Oceanografie e di Gjeofisiche 
sperimentàl - Ogs che, intal 2018, le 
à nomenade diretore gjeneràl. Une 
incarghe prestigjose davuelte cun 
competence e passion di Paola Del 
Negro, sienziade furlane cun lidrîs 
cjargnelis de bande dal pari, co- 
gnossude e preseade in particolàr 
pes ricercjis sul studi dal funziona- 
ment dai ecosistemis marins, mas- 
sime chei des cuestis, chei di transi- 
zion e polar. E je stade confermade 
di resint pal cuadrieni 2021-2025 
inte sò posizion di vertic dal ent 
di ricercje che al nas inte seconde 
metàt dal Sietcent cuant che e je 
stade istituide a Triest, su richieste 
di Marie Taresie di Austrie, la Scuele 
di Astronomie e Navigazion. 
® «In chest gno secont mandàt o 
lavorarai par favorî la integrazion 
dal compart aministratiîf cun chel 
de ricercje, par rinfuargà il spirt di 
apartignince al nestri istitût che al 
a un rûl strategjic par vie che al unìs 
lis competencis su tiere e màr», ca- 
rateristiche che, peade a une cjade- 
ne di comant strente, concentrade 
in regjon, lu rint unic tal panorame 
talian. Cun di plui, «o vuei fà in mùt 
che dutis lis personis che i lavorin si 
sintin part di une scuadre, protago- 
niste de riprese dal Paîs, parcè chela 
ricercje e puesjessi motòr di svilup e 
di sostignibilitàt». L'Ogs alà sede in- 
tune regjon a concentrazion cetant 
alte di realtàts sientifichis a caratar 
internazional. «Mi plasarès che in- 
tai citadins e fos plui cussience dal 
valòr zontàt dat dai ents di ricercje 
dal Friùl-Vignesie Julie. O pensi, par 
esempli, aes tantis oportunitàts 
ufiertis aes scuelis di cheste grande 
presince di ricercjadòrs. Se a fossin 
plui relazions, disfrutant lis tantis 





Paola Del Negro, 
une vite dedicade 








al ecosistemis marins 


Dal 2018 e vuide l’Ogs - Istitùt nazionàl 
di oceanografie e di gjeofisiche sperimentàl 


ANTARTIDE. SUL FONTS LA ISULE DI COULMAN. 


PAOLA DEL NEGRO VIE PAR UNE CAMPAGNE OCEANOGRAFICHE INTAL MAR DI ROSS, IN 





ce Pi 





competencis esistentis, studentes- 
sis e students a varessin pardabon 
une marcje in plui intal lôr percors 
di studi e di cressite». 

® Del Negro e ven dal mont de ri- 
cercje — di formazion e je biolighe 
—, e par davuelzi al miòr la incarghe 
di diretore gjeneràl e à frecuentàt 
un master in Gjestion des risorsis 
umanis e organizazion dal lavòr 
te Universitàt dal Friùl. Ma pri- 
me di acetà il gnùf rùl in Ogs, e à 
cjapàt parta cetantis campagnistra 
Antartide e Mediterani. «La ricercje 
sul cjamp e je une ativitàt fadiose 
— e conte —. La prime campagne 
oceanografiche le ai fate a metàt 


Un ent unic in Italie, ancje 
tal belancament dal gjenar 


lisa AgnL'Istitàt nazionàl di 

Oceanografie e di Gjeofisiche 
sperimentàl - Ogs al è un ent pu- 
blic di ricercje che al opare a nivel 
internazionaàl tai cjamps des siencis 
de tiere e dal màr, de oceanografie, 
de gjeofisiche e de sismologjie, par 
contribuî a tutelà e a valorizà lis ri- 
sorsis naturàls e ambientàls, par va- 
lutà e prevignî i pericui gjeologjics, 
ambientài e climatics e par pandi la 
cognossince e la culture sientifiche. 
® Al smire a favorî lis sinergjiis cun 
chei altris ents di ricercje talians 
e forescj e la ricjadude sul teritori 
local, che al è in fuarte relazion. «Il 
Centri di ricercjis sismologjichis — 
une des sezions dal Ogs - al nas da- 





DEL NEGRO DEVANT DE ROMPIGLACE 
"LAURA BASSI" DAL ISTITÙT NAZIONAL 


DI OCEANOGRAFIE E DI GJEOFISICHE 
SPERIMENTÀL, LA UNICHE NÀF TALIANE 
BUINE DI OPERÀ INTAI MÀRS POLÀRS. 





dai agns Novante. Si fevelave cu la 
famee midiant di puints radio. Mé 
fie picule e veve 4 agns. Cuant che si 
rivaveacjapàlalinie e jere une fieste 
par dut l’ecuipag! Mi mancjin lis re- 
lazions umanis cui coleghis che tu 
vivis a dilunc a strent di comedon, 
il cricà dal dì su la nàf, la bielece dal 
mâr. Mi emozioni ancjemò a pensà 
al Istât austral cuant che il soreli nol 
va mai jù disot dal orizont. Tornant 
bande de Gnove Zelande si passa- 
ve de lùs al scùr e tornà a viodi lis 
stelis e jere une maravee, tant che 
tornà a viodi il vert dopo doi mês 
e miec dome di blanc e turchin tai 
voi! E cemùt dismenteà il passac de 


spò dal taramot dal 1976. Lu rilevà 
l’unic sismograf a disposizion, chel 
inte Grote Gigante. Daspò o vin svi- 
lupàt une rét di stazions sismichis 
che nus da informazions in timp 
real, in conession cun rêts sismo- 
logjichis talianis e forestis e cu la 
protezion civîl. Compagn o fasìn pal 
màr, cuntun sisteme di bois che al 
garantìs une osservazion continue 
e dats storics a disposizion dal teri- 
tori», e conte la diretore Del Negro. 
® Organizat in cuatri sezions di 
ricercje sientifiche/tecnologjiche, 
OgsalàcuatrisedisinFriùl-Vignesie 
Julie - ché centràle je a Sgonico, une 
e je a Udin (e da acet al cuartîr gje- 
neràl de sezion dal Centri di ricer- 
cjis sismologjichis), chés altris dôs a 
Triest — e une, gnove, a Panarea, tes 
isulis Eoliis. «In curt o nt vierzarìn 
une altre a Vignesie». 

® Al gjestis infrastruturis impuar- 
tantis di ricercje tant chela nàfrom- 
piglace “Laura Bassi” (clamade cus- 
sì in onòr de fisiche e academiche 





nâf tra lis balenis o i pinguins che ti 
vignivin dongje?». 

® Spetacui de nature magnifics che 
aripaiavin de fature di un lavòr cen- 
ce orari, organizaàt sul moviment 
dal mieç di traspuart. «Cuant che 
al rivave te aree che o vevi di stu- 
dià —- e podeve jessi matine tant che 
sere tart —, o cjapavi sù i campions 
dai popolaments microbics che mi 
ocupavi, e ju analizavi. Intal 2006, 
dilunc vie de mê ultime campagne 
antartiche, cuant che o vin tocjàt il 
pont plui a Sud che si fos sburtade 
une nâf taliane, jo o durmivi! No sie- 
ravi voli di doi dîs par vie dal lavòr». 
® La Antartide e je un lùc clàf par 
capî cemùt che la cuvierte di glace 
plui grande de Tiere e sedi daùr a 
rispuindi ai cambiaments di tem- 
peradure sedi de atmosfere che dal 
ocean e, duncje, cemùt che e contri- 
buìs aes variazions dal nivel dal mâr 
e de circolazion marine global. Cun 
di plui, al è impuartant indagà tro- 
pe sostance organiche des aghis su- 
perficials antartichis che e alimente 
i popolaments animài des grandis 
profonditàts oceanichis «par capî il 
funzionament dai ecosistemis che 
lom no ju influence a fuart». Tant 
che al sucét invezit a cjase nestre. 
«La pescje sbrenade, cence regulis, 
e à impuarît i nestris màrs che a 


taliane, prime femine intal mont a 
otignî une catidre universitarie), a 
supuart di dute la comunitàt sien- 
tifiche taliane. 

® Al svante un belanc in ecuilibri 
di simpri e une grande capacitàt di 
atrai finanziaments e talents in gra- 
ciis de sò cjadene svelte di comant, 
de integrazion tra dissiplinis, de ve- 
locitàt di azion e de professionalitàt 
ricognossude. Par chest, al à in pîts 
une vore di progjets, tancj europe- 
ans, e a ‘nd vuide cetancj. 

® Al da lavòr a sù par jù 310 perso- 
nis tra ricercjadòrs e altri personàl 
(di chestis 200 a son assuntis a timp 
indeterminàt), un bon 40 par cent 
nolè de regjone diviers a rivin dal fo- 
rest. Vué si è rivats cuasi al belanca- 
ment di gjenar, cuntune percentuàl 
di feminis di pòc mancul de metàt 
dai dipendents dal ent (48 par cent) 
e une presince significative di femi- 
nis tai puescj di governance internis 
al ent e in organisims, comissions e 
comitàts li che al è coinvolzàt. Il 


son simpri plui plens di organisims 
gjeladinòs, tant che lis medusis o lis 
Mnemiopsis leidyi (coculis di mâr), 
specie aliene rivade tal Adriatic cu 
lis aghis di saorne des nâfs, cun pôcs 
predadôrs e une vore ingorde, che e 
pues jessi nocive pai pes che a vivin 
tal nestri ecosisteme». Indagà stru- 
ture e funzionament dal ecosisteme 
marin - ben savint che «la sorevi- 
vence des personis e je peade ae 
cualitàt dal planet e che i ecosiste- 
mis a van protets e no manipolàts» 
— al è tra i compits di Ogs, clamât 
- cu la sò sezion di Oceanografie — 
a studia il mâr cuntune metodiche 
multidissiplinàr par rispuindi aes 
sfidis globàls in cjamp ambientàl 
e social. Un mandàt ancjemò plui 
impuartant intal Deceni dal mâr 
(2021-2030), istituît dal Onu par 
sburtà a cognossi i oceans — prin 
pas fondamentàl pe lôr protezion -, 
un dai obietîfs de Agjende 2030 des 
Nazions Unidis pal svilup sostigni- 
bil. «Il 71 par cent dal nestri planet 
al è cuviert di aghe, cuasi dute sala- 
de, ma trops sano che de cualitàt dai 
màrs a dipendin salùt e benstà dai 
umans? La Tiere e à doi polmons:un 
al è costituît des forestis, chel altri 
dal mâr». E 


IL PROFÎL 





lasse 1959, di Udin, lauree 

in Siencis biologjichis te 
Universitàt di Triest, specializa- 
zion in Agheculture te Universitàt 
dal Friùl, dotoràt di ricercje in 
Siencis ambientàls te Universitàt 
di Triest, Paola Del Negro e je dire- 
tore gjeneràl dal Istitùt nazional 
di Oceanografie e di Gjeofisiche 
sperimental - Ogs dal 2018. Prime 
e veve direzùt la Sezion di ricercje 
di Oceanografie dal stes ent. 
® Di interès particolàr al è il so 
coinvolziment in programs di ri- 
cercje talians e internazionài, e 
in progjets europeans che le àn 
viodude ancje intal rûl di coor- 
denadore. La ativitàt sul cjamp 
si è concretizade in passe 30 
campagnis oceanografichis intal 
Màr Adriatic e 3 intal Mar di Ross 
(Antartide). 
® E à davuelzàt une ativitàt dida- 
tiche intense tant che professore 
a contrat di Microbiologjie mari- 
ne te Universitàt di Padue e titulàr 
dal cors estîfdi Ecologjie microbi- 
che te Universitàt di Triest. 
® Corelatore di 40 tesis speri- 
mentals e tutore di tancj dotoràts 
di ricercje, e à une produzion 
sientifiche e editoriàl grande e 
impuartante. Il 

66 estre Emilie, îr che 
e jere Joibe grasse 
o soi làt in mascare 
ator par Aquilee e o soi làt ancje là 
di gno nono Gusto. “Benon, Sandri, 
e tropis fritulis àstu mangjàt?” “Une 
vore, mestre! Ma gno nono mi à 
contàt che une volte, di Joibe grasse, 
a Aquilee a lavin in mascare ancje i 
grancj e che si divertivin un grum! Mi 
à dit che a lavin ator cuntun bo, un 
bo vêr e vîf, cui cuars luncs, e che al 
jere dut plen di flocs di ducj i colòrs. 
A lavin pes cjasis e ducj ur davin alc 
di mangjà o di bevi. E po dopo, fie- 
ste di ligrie. I ai domandàt al nono 
parcè che a lavin ator cul bo e lui mi 
à rispuindùt che e jere une usance 
antigone e di domandatal a ti che tu 
sês mestre di furlan e che tu sàs dutis 
lis tradizions” “Sandri, jo no sai dut, 
main chest câs tu as intivat just. O ai 
pene finît di lei un libri che al fevele 
propit di cheste tradizion, che si fàs 
inmò a Grau, cuntun bo di cjarte pe- 
stade clamât “il manso infiocao”, e a 
Vignesie ancjemò plui in grant! “Ce 
ben, mestre, contimi alore” 
® “La usance, Sandri, e nas par 
ricuardà un càs par nuie biel par 
Aquilee. Tancj agns indaùr, o sin te 
Ete di Mieg, di precîs tal 1161, l'impe- 
radòr Fidrì I Barberosse al nomene 
patriarcje di Aquilee Ulrì di Treffen. 
Cundut che chest al sarà par plui 
di vincj agns un patriarcje bràf, tal 
imprin, tal 1162, al fâs une falope. 
“Ce aial cumbinàt, mestre?” . “No si 
sa parcè, no i à saltàt sù di concuistà 
E lu à fat, mestre?”. “Po no 

Ulri Il “petenât” dal Dôs 
e fat presonir a Vignesie 


AI veve cirùt di cjapà Grau ma il presit 
al fo chel di une grande umiliazion 


cun chei di Grau. Propit no si capìs 
parcè che lu vedi fat, intun moment 
dificil. Grau al jere dai venezians che 
ajerin de bande dal pape Alessandri 
III e cuintri dal imperadôr Fidrì 
Barberosse. Ulrì al jere de famee di 
Treffen, come il patriarcje Popon, e 
ancje chel al veve metùt a sac Grau 
nuie mancul che dôs voltis” “Vùstu 


Il fat al è memoreat 
ancjemò te cerimonie 
dal “manso infiocao” 


dî che i Treffen avevin in asse Grau?” 
“Nosai, mail piés al è stàt che, intant 
che al jere a Grau, il dôs di Vignesie 
Vidal Michiel al è rivàt dal mâr cu lis 
sôs galeris e al à cjapàts presoniîrs il 
patriarcje Ulrì, 12 cjalunis e 12 cja- 

stelans furlans!” “E ce petenade, me- 


stre, che a àn cjapat dai venezians!” 

SIGJIL DI ULRICH II VON TREFFEN 








“Ma no je finide, Sandri. Michiel ju à 
puartàts a Vignesie in cjadenis, tant 
che cjans. Ur àn fat tressà la place di 
S. Marc, tal mieg de int che ju sbe- 
leave, che e vosave e che e rideve. 
Propit te Joibe grasse!” “Ma mestre, 
o ai capît de brute venture di Ulrì... 
mail bo, ce jentrial?” 

® “Tu âs di savé che, par jessi molàts 
e par podé torna in Friùl, il patriarcje 
al scugnì firmà un tratàt umiliant. 
Ulrì si impegnave a mandà ogni 
an a Vignesie, te dì de Joibe grasse, 
un bo, 12 purcits gras e 12 gruessis 
pagnochis di pan. Al è clàr che il ri- 
feriment al jere al patriarcje (il bo), 


ai cjastelans (lis pagnochis) e ai cja- 
lunis (i purcits). Di in chê volte ae 
fin de Republiche di Vignesie, ogni 
Joibe grasse si faseve une fieste che 
e veve un significat politic fuart: in 
place S. Marc, cuntune fulugne di 
int, sitaiave il cjàf albo, si scuartavin 
i purcits e si devin lis pagnochis ai 
presonîrs, che almancul a carnevàl 
a mangjassin ben. Ma no je finide. 
Dopo di vê copadis lis bestiis, il dôs 
in persone al jentrave in procession 
tal palac ducal e cuntune mace al 
sdrumave 12 piçui cjistiei di len che 
a rapresentavin chei dai cjastelans 
furlans. 

Il sensàr de pas tra il pape 
e l'imperadòr Barberosse 


lrì di Treffen (o Voldarì, o 

Uldarì; par todesc Ulrich, par 
latin Voldoricus de Treven) al è pa- 
triarcje di Aquilee dal 1161 al 1182 
intun moment dificil. L'imperadòr 
Fidrì I Barberosse al è in lote cuin- 
tri dal pape Alessandri III. Vignesie 
e Grau a son cul pape. Ulrì sul im- 
prin si met de bande dal imperadòr 
Fidrì te sò lote cuintri dai comuns 
de Italie, e il pape lu scomuniche. 
Dopo dal disfortunàt atac a Grau, 
dulà che al è fat presonîr dai vene- 
zians - come che al è contàt achì 
parsore -, il so ategjament al è plui 
diplomatic e par agns al pendole tra 
il Barberosse e Alessandri III, ma 
simpri cun ché di cirî i interès dal so 


patriarcjàt. Di fat Ulrì, ancje se to- 
desc, no si somet ae strategjie impe- 
riâl come i patriarcjis prin di lui ma, 
simpri par puartà aghe ae sò gnove 
Patrie, a planc a planc si svicine al 
pape che al aprove, dome tal 1169, la 
sô elezion a patriarcje. A Ulrì i tocje 
però frontà la sò int furlane. 

® Di fat, la asse cuintri dal pape e 
jere fuarte te Patrie. Si conte che 
vie pe funzion de Sabide Sante dal 
1169, te basiliche di Aquilee, cuant 
che il patriarcje Ulrì, tal benedìî il 
ceri di pasche, al fasè il non dal pape 
Alessandri, al tacà un davoi, un vo- 
sarili te glesie e une vore di int e ban- 
donà la basiliche. Ae fin, lui al sarà il 
sensàr de riconciliazion tra il pape 


® “Toi, ce brute robe! E ce tristerie 
che e veve Vignesie cun nô!” al salte 
sù Sandri. “Ai venezians ur secjave 
il podé dal patriarcje di Aquilee — e 
zonte la mestre - Za in chê volte si 
lambicavin parcè che la paronance 
dal patriarcjaàt e rivave fin tal mâr. 
Par secui lis provaran dutis par 
puartài vie Maran, Triest e la Istrie. 
Ae fin, magari cussì no, tal 1420 a 
rivaran a concuistà dute la Patrie’ 


Il Patriarcje al scugnì paià 
ogni Joibe Grasse un bo, 
12 purcits e 12 pagnochis 


® “Nojeunebiele storie — al dîs il fan- 
tacin cu lis orelis sbassadis — ma mi 
à sclarît alc. Ma tu vevis dit, mestre, 
che fùr di cheste falope Ulrì al è stàt 
un patriarcje bràf, no mo?” “Sigùr, 
Sandri! Intant, par agns al rive a 
barcjemenàsi jenfri l'imperadòr, che 
lu veve nomenàt tant che princip de 
Patrie, e il pape, che lu veve sielt tant 
che so legàt. E lui al da un bot al cer- 
cli e un al caratel, cence scontentà 
nissun. Cul so ecuilibri al rive, ae 
fin, a fà di sensàr jenfri i doi gjai e al 
cumbine di fàju cjatà a Vignesie tal 
1177. “E àno fate pàs, mestre?” “Ti 
conti, Sandri. Il pape, che si clama- 
ve come te, al spietave l'imperadòr 
Fidrì su la puarte de basiliche di S. 
Mare e al si son dàts la bussade de 
pàs. Po dopo a son jentràts in glesie 
pe messe. “E il nestri Ulrì, jerial?” “Il 
nestri patriarcje al jere sentàt propit 
dongje dal imperadòr e i voltave par 
todesc il discors a man a man che il 
pape lu diseve par latin. 

® “E a Aquilee?” “Cuant che al è 
tornàt te Patrie i àn fat une grande 
fieste, ancje parcè che Ulrì al veve 
puartàt cjase une vore di vantacs pal 
patriarcjàt. Al à aministrade ben la 
Patrie e — par sierà, che subit e sune 
la campanele - prime di murî al è 
rivàt ancje a fà pàs cun chei di Grau, 
che a àn ricognossùt che i tesaurs 
e lis relicuiis di Sant Ermacore che 
il patriarcje Popon al veve fiscat a 
Grau a podevin restà a Aquilee. Si 
pues alore dî che Ulrì, dopo de umi- 
liazion dal bo e dai purcits, parda- 
bon... al à cjapàt il taur pai cuars!” E 


e l'imperadòr. Cumbinade la pâs tal 
1177 jenfri i doi nemîs, Ulrì si impe- 
gne par viodi des cuistions de Patrie. 
Al comede lis vertencis cun Grau 
che i lasse la paronance des dioce- 
sis istrianis, des tieris tra la Livence 
e la Plàf e des relicuiis puartadis vie 
di Popon. Al è impegna tes lotis tal 
ducât di Carinzie, al clame dongje 
un sinodi a Aquilee, al è tal Concili 
Ecumenic tal Lateran, alimplantela 
gnove diocesi di Cjaudistrie, al con- 
sacre la gnove catedral di Padue, 
al burìs fùr gnovis costituzions pal 
Cjapitul di Aquilee, cun regulis cla- 
ris pai cjalunis, cul oblic di vivi insie- 
mi, cun viestis e renditis compagnis 
par ducj. In ultin, si à di ricuardà che 
al è propite Ulrì a fa piturà il cicli ma- 
raveÒs di afrescs de cripte de basili- 
che di Aquilee, scomengant de sene 
di Sant Marc che al presente Sant 
Ermacore a Sant Pieri, che o podìn 
amirà ancje in dì di vué. Al è soteràt 
te sò basiliche denant de capele dai 
Torians, e la piere che e tapone la sò 
tombe e je ancjemò alì. E 

uine sere, alore intant viodin 

di capîsi sui nons. In dì di vuê 

pe gran part dai furlans che 
a fevelin ancjemò furlan la blave e 
je il sorc turc (o sorturc o sarturc) 
che in cualchi paîs, par fàle curte 
a furlan vie, lu clamin nome sorc. 
Chei che no fevelin furlan a disin 
“mais”, doprant cussì une peraule 
di une lenghe de Americhe centràl, 
peraule che si cjate benzà tai diaris 
di Cristoful Colomp dal 1500. E chel 
mais / blave/ sorc turc lu à pituràt 
a Rome te Vile Farnesina, benzà dal 
1517,il nestri Zuan di Udin: la prime 
figure dal sorc turc in Italie. 


IL SORC TURC 

Il sorc turc, come che ducj san, al 
è rivàt de Americhe centràl, e al è 
turc tant che il Tocai al è ongjarés. 
Une volte la int e veve un so mùt di 
interpretà la gjeografie che nol è 
chel di cumò. 

® Prime dal XVI secul cul non blave 
si intindevin ducj i grans coltivàts, 
ma soredut chei che cumò a clamin 
“cereài”. Se o fasês câs, tes cjartis vie- 
ris la blave no à mai un presit, propit 
parcè che al jere un non gjeneric. Jo, 
o sarai ben paron, o dopri “blave”, 
peraule furlane patoche, tal puest di 
“cereåi” che e je une peraule culte. 
® La prime atestazion dal sorc turc 
in Friùl e je dal 1595, cuant che chei 
diPocecaàn vùt paiàtil capelan cun 
4 stàrs di sorc turc (al è scrit sorgo 
turco e no biava) e di sarasin. Vie pal 
Sîscent e pal Sietcent il sorc turc al 
à tant cjapàt pît che al è deventàt 
“la blave”, blave par antonomasie, 
blave par ecelence. Ancje i amere- 
cans a doprin corn che tal inglês, e 
ta chés altris lenghis gjermanichis, 
al jere invezit un non gjeneric par 
‘blavis’, grans’. 


DAL RÂR AL PENÇ 
Ma prime dal sorc turc / mais ce al- 
tris blavis jerino in Friùl? E, tant par 


Udin 


Spilimberc 





forment 

Presits des blavis, în liris venetis, sui 
marcjàts di Spilimberc e di Udin tal an 
1528. Il sorc turc nol jere. Si viòt subit 
che il sorc (vué sorc ros o soròs, che si 
dopravilu ancje par fà scovis) al è chel 
che al vàl di mancul, tant di mancul; 

no nome bisugnave pilàlu, ma al veve 
ancje ché brute nomee di jessi pal 
popul plui bas. Forment e siale a son 

in ponte parcè che si po fà pan parie e 
parce che nol covente pilàju. Cu la pire 
spelte si po fà pan, al sarès un forment 
“tenar”, ma al è matec a gjavài la schie, 
che a ‘nd à di ché pocje e che e fâs tant 
volum, si che duncje ancje tal traspuart 
e rione pòc. Il mei al è avonde in alt e al 
jentrave in mût consistent tai fits, tant 
a dî che i sorestants lu preseavin. 


PAN E SALAM 








riul: une patrie 
di blave 


Il bon de nestre storie nol è pòc 


A FÀ PAN LI DI CJASE COCEL A FEAGNE 








curiositàt, fasevino la polente? E se 
le fasevin, cun ce blave, o blavis, le 
fasevino? 

® La polente le fasevin ancje i 
Romans, chei antîcs; e a vevin tante 
passion di polente che i Grêcs ju co- 
ionavin cul non di “polentons”. 

Ma o sês propit furlans e o vês tal 
cjàf nome polente. Viodét che in 
Friùl si mangjave ancje, par no dî 
soredut, mignestre. Ce jentrie la 
mignestre cu lis blavis? E jentre, e 
jentre. Cjapìn il cjaveg di une altre 
bande, alore. 

® Partìn dai cuatri elements che 
a son al principi di dut: Aiar, Aghe, 
Fùc e Tiere. Un om, cuissà cuant, al 
à inventàt la aghe cjalde. Di dài un 
Nobel condum. Va ben che cualchi- 
dun altri, prime di lui, al veve provàt 
a meti un toc di cjar suntune piere 
che e sbrovave e cussì e je nassude 
la bisteche, ma no si po vê bistechis 
ogni dì. E alore aghe cjalde cun den- 
tri alc. Alc che al ven de arie: lusòr e 
anidride carboniche, insome foto- 
sintesi, vignarès a stài plantis. 

® Lis jerbis a grampis, sigùr, ma 
par tant che a vedin vitaminis e sài 
minerài, no tegnin il stomi. Bisugne 
meti sostance, vignarès a stài blavis. 
Il mignestron di vuardi no lu à in- 
ventàt tò ave, ma cualchi omenut, 
o femenute, dal Neolitic e ancje pri- 
me; ancje prime parcè che lis blavis, 


devant di semenalis te braide, si cja- 
pavilis sù salvadiis. 

® E alore stin atents: se propit no 
tu às nuie, almancul tu bevis aghe 
cjalde. Se tu às jerbis, salvadiis, col- 
tivadis o fermentadis come la pesta- 
dice di viscje, tu fasis almancul une 
jote. Ma se o volìn là dal ràr al penç, 
che la sostance e covente, a son lis 
blavis, in grignei intîrs o in farine. 
Bastave doi claps par fâ la farine, 
plui o mancul grubiane, vuê si di- 
sarès integral, ma po cualchidun al 
à inventât il tamês. 

® E alore, se la farine e jere scjarse 
scjarse si faseve un paparot, se e jere 
no tant scjarse un ‘sùf, se a ‘nd jere 
di plui si faseve la polente. E, cun 
mancul aghe e plui farine, ti saltave 
fûr une pete. Se, po, la farine messe- 
dade cun pocje aghe e fermentave, 
alore si veve il pan (e chi a jentrin i 
microrganisims, i levans). 


PIRE E VUARDI 

“Bon, ma cumò o volìn savé ce blavis 
che si coltivavin prime de blave, osti, 
o volevin dî prime dal sorc turc”. 
La agriculture, la nestre, e je nas- 
sude là jù de Miezelune fertile, un 
10.000 agns indaùr, cul vuardi, doi 
forments e cualchi liùm (lint, cesa- 
ron, picùl). Dai liùmso fevelarìn une 
altre volte. I doi forments par furlan 
a àn non pire pigule (Triticum mo- 


nococcum) e pire grande (Triticum 
durum dicoccon). 

® In Friûl la agriculture e je rivade 
cualchi secul dopo, ma o sin sigùrs 
che un 7.000 agns indadùr si coltiva- 
vin chenti lis dòs piris che o vin dite 
e il vuardi. 

® E je une tierce pire, la pire spelte 
(Triticum aestivum spelta), ma chè e 
je rivade dopo, par vie di un incrosa- 
ment natural, cuant che la agricul- 
ture e jere benzà inviade. 

® Dutis chestis blavis che o vin vùt 
indiment a son “vistidis” parcè che 
amantegnin la schie ancje dopo che 
a son stadis batudis e, alore, bisugne 
pilàlis e a coventin i pestei. Cussì 
il contadin, a fuarce di cjalà e di 
provà, al à selezionat lis blavis mo- 
dernis, come i forments par fà paste 
(Triticum turgidum durum) e par fà 
pan (Triticum aestivum aestivum): 
chestis a son “crotis”, che la schie 
ur cole cul batilis, lavôr che vuê e 
fâs la trebie e une volte si faseve a 
man, cul batali. 


UNE SCHIRIE 

Dutis chi lis blavis? No, a ‘nd è une 
schirie e no stoi a fà la storie di ogni- 
dune. Dut câs lis cjatin documen- 
tadis te Ete di mieç. In chê epoche 
no esistevin coltivadôrs direts (il 
sindacât Coldiretti al è nassût dal 
1944 e no dal 1492), ma nome so- 
tans che a fasevin i fituâi pai nobii o 
pai convents. Po ben, tai fits si cjate 
soredut vin e forment (chel pal pan) 
parcè che a duravin tal timp e a ve- 
vin marcjât. Però subit dopo si cja- 
te il mei. Il mei? Chel pai uciei? Sì, 
par secui i furlans a àn vivùt di mei. 
Samence piçule e intrigose, ancje 
parcè che e je “vistide” e la “scusse” 
no je tant digjeste. Va ben che une 
volte a varan vùt altris stomis, ma 
insome la scusse e je simpri scusse. 
Ma ce fasevino cul mei? Dut. Si me- 
tevilu te mignestre, si fasevin ‘sùfs, 
petis e polentis che, anzit, gran part 
des polentis si fasevin propite cul 
mei. 

® Une altre blave? Il soròs, ven a 
stài sorc ros. Chest al è un non di 





DI CAMPE A DRETE: PIRE PICULE, PIRE 
SPELTE E DÒS CUALITÀTS DI PIRE GRANDE, 
UNE CENCE RIESTIS E UNE CU LIS RIESTIS 





cumò parcè che fin tal Sîscent si 
clamavilu sorc e vonde. Po, par no 
fà confusion cul sorc turc, al è de- 
ventàt sorc ros par vie de samence 
rosse. Cheste e jere la mancul pre- 
seade des blavis, robe pe puare int, 
par sotans, par oltrans. Cussì intune 
cjarte dal Sîscent si po lei: Mangjin 
dal pan di sorc e sarasin / Ju sclåfs, e 
ju cjargnei, e ju vilans. Piès di cussì... 
E in efiets se o lin a cjalà i presits des 
blavis dal Cuatricent o dal Cinccent 
o viodìn che chés che a valevin di 
plui a jerin il forment, chel “nùt”, e 
la siale. Chescj a jerin simpri insom 
de classifiche e da pît al jere simpri 
il sorc, cuntun distac migo di pòc. 
Parcè il forment e la siale valevino 
di plui? Prime di dut a son “nùts” e 
nol covente pilàju; secont, ancjemò 
forsit plui impuartant, al è facil di 
fà pan parie. Si po fà pan ancje cun 
chés altris blavis, ma no jevin tant 
ben: e reste une pete (ma sì, piadine, 
chapati, pize) e, alore, si messedavi- 
lis cul forment o cu la siale. 

® O pûr, tornìn a dîlu, si metevin 
dentri tes mignestris e tes jotis o tes 
polentis. Une polente agose si cla- 
mile ‘sùf o meste, e chi, secont me, e 





GRANS ANTÎCS E GRANS DE GJENETICHE 
MODERNE. CJALAIT LA DIFERENCE. CHEL DI 
CAMPE, CHE AL È ANTÎC, AL È PLUI PICUL 

E AL À MANCUL FARINE, INSOME AL RIONE 
DI MANCUL PAR FÀ PAN. PERÒ AL À PLUI 
SUPERFICIE A PARITÀT DI VOLUM, CHE AL VÙL 
DÎ PLUI SEMULE E PLUI NOLI CHE A RIONIN 
PE SALÙT. SE 0 CJALAIS IN BAS 0 VIODÉS IL 
VOLI, CHE AL SARÈS LA PLANTE DEVENTANT: 
IN PROPORZION IL GRAN ANTÎC AL À TANT 
PLUI VOLI, CHE AL VÙL DÎ PLUI VITAMINIS. 
INSOME CUI GRANS ANTÎCS DUTE SALÙT! 





coventarès une esplorazion lenghi- 
stiche parcè che polente no mi nase 
di furlan, chei altris doi invezit sì. 
® E il sarasin vàt indiment cul pan 
di sorc? Ben, chelalè rivàt chenti sul 
amont dal Cuatricent, rivàt de Asie 
central, e in cualchi puest lu àn vùt 
coltivàt fin tai agns Cincuante dal 
secul stàt. Lu messedavin cu la fari- 
ne dal sorc turc par fà une polente 
scurute e sauride. 

® Di bot compagn dal mei al jere 
il panì, o panic, e si dopravilu chel 
compagn. Ancje chel cul fastidi dai 
uciei simpri in uaite, tant che un 
proverbi dal Tresinte al dîs: jo non 
intint mai di lassà di passiris par pa- 
vuro lu pani di semenà, che mê ave 
e varès dit “cui che al cjale ogni nùl 
no si met mai in viag”. 

® E la vene? Carburant pai cjars 
armàts di ché volte, ven a stài pai 
cjavai di vuere. No che ai cristians 
e fasi mal, ma i cjars armàts a son 
simpri stats plui impuartants. 


SIMPRI MIGNESTRE 

Ancjeilrîs alvarès une biele e lungje 
storie in Friùl, e ancje chel pal plui 
al lave tes mignestris. Come la pa- 
ste. Nô no vin nissune tradizion di 
pastesute; mè ave no saveve cemùt 
fàle e gno parile à cognossude in ché 
volte dal militàr. O vin invezit une 
grande tradizion di consum e di pro- 

duzion di paste par mignestre. Dal 
Votcent si coltivave ancje forment 
par paste che al lave a Vignesie dulà 
che a jerin i pastificis, ma nol jere di 
grande cualitàt. Dal Nùfcent, inve- 
zit, i pastificis, e ancje in grant, ju 
vevin in Friùl (Mulinaris e Storti fùr 
Udin, Pastificio Carnico a Tumieg, 
a Cortal, 
Tomadini a Pordenon, e v.i.). Cumò, 


Barborini e Pignoni 
se no fali, nus reste un pigul pastifici 
artesanàl a Lestans, e vonde. 


GRANS ANTÎCS 

Cumò a vadin di mode, e al è un 
ben, i grans “antîcs”. In chest càs 
“antîc’ al vàl dî dut e nuie parcè 
che a metin li dentri i forments 
de tradizion taliane, chei che a 
vegnin de civiltàt contadine plui 
patoche, come i forments dai agns 
Cincuante dal secul stàt. 

® Alore viodìn di capîsi. Intant lis 
piris: chestis a son di sigùr antighis, 
tant al è vêr che a son restadis cul 
gran “vistît”. La pire picule e je stade 
pôc selezionade, di fat e prodùs une 
vore pòc, e à la samence piçule, ma 
i nutrizionisc] a cjacarin un grum 
ben. La pire grande le dopravin une 
vorei Romans chele clamavin far, di 
li il non farine, par fa la lôr polente 
(puls). Cul là dal timp i contadins a 
àn tirât fûr di cheste il forment “dûr”, 
chel de paste, che al à la samence 
nude. De pire spelte, la plui zovine, 
i contadins a àn tirât fûr il forment 
tenar, chel di fà pan, nùt ancje lui. 
® Insome se o volès restà sul antîc 
nuie di miei des piris. Però no son 
compagnis e alore al salte fùr il fa- 
stidi che, par talian, lis clamin mas- 
se spes dutis trè cul non di “farro”. 
Cussì intune etichete di paste, o di 
biscots, o di pan tu cjatis scrit “far- 
ro e no tu sàs ce che al è. Un truc 
al po sei chel di cjalà la traduzion 
parcè che tantis etichetis a puartin 
la traduzion in altris lenghis. Ancje 
se no sés poliglots o podés dà un cuc 
ae tabele cui nons forescj che o vin 
metùt culì sot. 

® Lis piris, come segnâl di anti- 
chitàt, a son “vistidis”. I forments 
“nùts’ ancje lôr, che a sedin dùrs 
o tenars, a àn cualchi gjarnazie 
avonde viere: soredut tra i prodots 
biologjics si cjatin chei tradizionài 
di regjons talianis, chei che no si sa 
cui che ju à selezionàts e nissun si è 
mai cugnàt di dài un Nobel, o di fâi 
un monument al contadin anonim, 
vignarès a stài a ducj i contadins de 
storie. Nô de Patrie ur fasìn alman- 
cul tant di cjapiel. 


Non furlan francês 


inglês 





















pire piçule | einkorn | engrain 
pire grande amidonnier 
pire spelte épeautre 

ANCJE IL RÎS AL È UNE BLAVE CUNTUNE 
BIELE STORIE IN FRIÙL.TE TRADIZION SI 
DOPRAVILU PAL PLUI PAR DÀ SOSTANCE A LIS 
MIGNESTRIS E, IN CHESTE FUNZION, AL JERE 
PLUI PRESEÀT DE PASTE 





Dopo, come che si diseve, a son 
ancje forments che o savìn cui che 
ju à selezionats, disin subit prime e 
subit dopo de ultime vuere e che, se- 
cont chei che ju coltivin a àn carate- 
ristics agronomichis e nutrizionals 
avonde dongje di chei de tradizion 
contadine plui patoche. 

® Parcè la int si slontanie dai for- 
ments plui atuài, chei che ju àn 
metùts dongje i gjenetiscj des uni- 
versitàts o des grandis ditis di sa- 
mencis? Al sarà il savòr di ce che si 
fâs cun lôr, ma al sarà soredut che 
al risint il fisic a mangjàju. No je 
nome cuistion di celiachie (li no va- 
din ben nancje lis piris) e je cuistion 
che tancj di lôr a sintin che no ur fâs 
ben ancje se no son celiacs. 

® E, alore, cuistion di savòr e di salùt, 
anìn indevant cui grans antîcs. 

Pai celiacs (ma ancje par ducj) a son 
il mei, ilvuardi, il sarasin, il soròs e il 
rîs che, cun lôr, si fasin robis buinis. 
“Tu fevelis, tu, ma si cjatino in Friûl 
chestis blavis di une volte?”. Sì che 
si cjatin, baste cirî. Ma no dîs chés 
di supermarket che a vegnin maga- 
ri dal Minnesota, no no, propit robe 
furlane, samenade, nassude e cres- 
sude chenti, dentri i confins di chê 
che une volte ducj clamavin “Patrie” 
(tra il monte e I mare, quasi theatro, 
cabbia fatto larte non la natura..., 
saveiso ché che chiude Liquenza con 
perpetuo fonte, propite chê). 


E ALORE, FURLANS 

E alore, furlans, cjapìn ce che di bon 
nus da la modernitàt, ma tornìn a 
tirà fûr dut il bon de nestre storie, 
che, us al garantiìs jo, nol è pòc! Il 

In cheste tabele o metin ancje i nons talians des piris, ma su lis etichetis pal plui 

si cjate nome “farro”; parfin la pire spelte, che e je de stesse gjarnazie dal forment 
tenar, chel dal pan, le clamin “farro” e vonde. E alore, se la etichete e je ancje in 
cualchi altre lenghe, facil che e sedi par inglês o par todesc, culi si po viodi di ce pire 
che si trate. Lis piris a son forments, ma forments tant diferents di chei normài par 
fâ paste o pan, e a son ancje tant diferentis tra di lôr. 


SIGURECE ALIMENTÂR 








Bon tant che un toc 


di pan... però furlan! 


Di un antîc mulin, 


la farine di pueste pai plui picinins 


IL MULIN MORAS E LA SO FLÒR CERTIFICADE PAI PLUI PIÇUI 


i 
"na 








he al fasi un pas indenant 
cui che, vie pai més de 
sierade fuarcade dal an 
passat, nol è colàt inte tentazion di 
meti lis mans in paste. Nol covente 
fà stat su lis statistichis: lis scansiis 
di buteghis e supermarcjàts lu àn 
confermàt, cussì come che lu àn 
testemoneàt lis milante fotografiis 
che ducj noaltris, cu la braùre di 
masterchefs perfets, o vin dopràt 
par ingolfà lis pagjinis dai social. 
® Dal rest, par un marilamp 
cualchidun al à pensàt pardabon 
che lis sòs sperancis a podessin 
tornà a cressi tant che chel impast 
che biel planc al jevave sot dai siei 
voi. 
® Dal sigûr però, di chê 
esperience, platant i chilos che 
o vin ancjemò di parâ jù, o vin 
scuvierzùt che ogni farine e à 
carateristichis diferentis e, ancje di 
profans, o vin imparàt a miscliçâlis 
e a dopràlis al miòr daùr dai guscj 
e des preparazions. 
® Cun di plui, si sin ancje 
inacuarts che no ducj i impascj 
a àn la stesse digjeribilitàt, cussì 
come che, magari cussì no, 
tantis marchis comerciàls no àn 
il stes rindiment dai prodots in 
vendite dal pancòr o dal contadin 
dongje cjase. Di là dai cereài 
dopràts (aromai al è dome ce 
sielzi, tra forment, formenton, 
spelte, sarasin, siale, soie, rîs e vie 
indevant), di fat, al va ricognossùt 
cemùt che i produtòrs locài 
a sedin, in gjenar, coltivadòrs 
simpri plui atents e sensibii, ancje 
par chel che al tocje la salùt dai 
consumadòrs, massime cuant che 
si fevele dai plui piçui. 
® Tra lis bielis gnovis dal mês 
di Marc, e va ricuardade la 


presentazion di “AmorBimbi”, 

une farine di forment creade dal 
mulin Moras di Trivignan (une des 
realtàts produtivis plui antighis 
de nestre tiere cui siei 110 agns di 
ativitàt) e studiade di pueste pe 
alimentazion di grancj e frutins, a 
tacà dai trè agns insù. 

® La normative specifiche pai 
prodots alimentàrs pe infanzie, di 
fat, e cuvierc dome la fasse di etàt 
che e va dai 0 ai 3 agns, biel che 
no esist nissune atenzion pai fruts 
plui granduts (seconde e tierce 
infanzie), che a vegnin consideràts 
tant che adults, no cate la lôr 
dimension ridote e il metabolisim 
diferent. 

® A une mame ciertis mancjancis 
no puedin scjampài, massime se e 
je responsabile dal setòr Ricercje 

e Disvilup, come che al à stàt 

par Anna Pantanali dal mulin 
Moras. Cussì, intal 2017 e je stade 
inviade une colaborazion cul dotôr 
Carlo Brera dal Istitût Superiôr 

di Sanitàt, che e à puartât ae 
definizion di un prodot certificât 
unic intal so gjenar, cence 
pesticidis e cence glifosât, cuntune 
riduzion dal 80% di micotossinis 
rispiet al limit massim stabilît par 
leç de Union Europeane (i risultàt 
de ricercje a son stàts presentàts 
ancje a Rome, vie pal sest congrès 
nazional su lis micotossinis e su 
lis tossinis vegjetàls inte filiere 
agroalimentàr). 

® Intal progjet di ricercje a son 
stadis cjapadis in considerazion 
dutis lis fasis di realizazion: dal 
grignel, ae farine, fin a rivà ae 
distribuzion des micotossinins 
intal pan e altris lavoràts daspò 
cuets. Cun di plui, e je stade creade 
une procedure certificade di 


pueste par chest prodot: ogni singul 
lot al ven analizàt e ducj i passacs 
a vegnin controlàts intal detai, di 
mot di garanti nivei alts di cualitàt 
e di sigurece alimentàr de farine. 
® Ancje il scartòs al è fat dut 

di cjarte (100% plastic free), 
rigjavade di forestis sostignibilis 

e certificadis PEFC (daùr dal 
Program di valutazion dai schemis 
di certificazion forestàl), e par 
confezionale e ven doprade dome 
cole a aghe. 

® Fondamenta ancje la sielte 

de divignince dal forment, che al 
rive di un progjet di filiere curte 
regjonàl, te stesse maniere de 
farine biologjiche “Flòr di Lune”, 
risultàt dal progjet a chilometri 

0 “Coltiviamo il pane del futuro”, 
nassùt intal 2014. 

® Pai plui tecnologjics, infin, 

al esist un sît internet (https:// 
shop.molinomoras.it/), ancje chel 
"chilometri Zero" za che al è stàt 
disvilupàt de dite furlane Ensoul, 
che e à simpri lavoràt une vore 

cu lis realtàts ativis pe lenghe 
furlane e intai ultins timps si è ben 
impegnade tal setòr dai plui picui 
(une altre sò creazion resinte e je il 
progjet “Ghiti”). 

® Intun periodi li che fà pan 

in cjase al somee plui un 
divertissement che une buine 
pratiche, ancje par colpe de 
grande distribuzion organizade 
che e propon i siei prodots “a pene 
vignùts fùr dal for” (che però a dîle 
juste a son precusinàts e surgjelàts 
e in buine part a rivin de Europe dal 
Est), la sielte dal mulin Moras nus 
mostre la strade juste di percori, 
par un avignî — nestri e dai nestris 
fìs — plui san, sostignibil e atent ae 
realtàt local. Il 

Il PE ur gjave 
la imunitat ai catalans 
Puigdemont, Toni 
Comin e Clara Ponsati 


La UE e mostre une altre volte 
di jessi ostac de politiche dai Stàts 
e dai lor nazionalisms 





REVOCADE LA IMUNITÀT AI TRÈ PARLAMENTÀRS EUROPEANS CATALANS 





ne altre brute figure pe 

Union Europeane e pes 

sôs istituzions. Dopo de 
Comission, che doi més indaùr de 
Comission Europeane e sielzeve di 
no cjapà sù lis propuestis fatis in- 
denant cu la iniziative dai citadins 
Minority SafePack, ai 8 di Marg stàts 
al è stàt il Parlament (PE) a mostrà 
di jessi dipendent dai Stàts e dai lôr 
nazionalisims, votant a maiorance 
a pro dal ritîr de imunitàt garan- 
tide fin cumò ai trê eurodeputàts 
catalans Carles Puigdemont, Toni 
Comín e Clara Ponsati. 
® Lex President de Generalitat, 
Puigdemont, e i doi ex consellers 
(ven a dî “ministris” o “assessòrs”) 
dal guvier catalan, Comín e Ponsati, 
a son acusàts tal Stàt Spagnùl di 
reàts gràfs che a àn a ce fà cul lôr 
rùl inte organizazion e inte gjestion 
dal referendum pe indipendence 
dal prin di Otubar dal 2017. Dopo 
jessi làts in esili, i prins doi inte 
Belgjiche e la tierce in Scozie, là che 
e jere za a vore tant che professore 
inte Universitàt di St. Andrews, si 
son candidàts pes elezions europe- 
anis dal 2018 e a son stàts elets inte 
assemblee di Strasburc e Brussel. 
® Chés fatis indenant cuintri di lôr 
a son dutis acusis di caratar politic. 
Cun dut achel - o ben, magari cussì 
no, juste par chel - i eurodeputàts 
a maiorance a àn a votàt par che ur 
vegni gjavade la imunitàt. Tal càs 
di Puigdemont, a àn votàt a pro de 
revoche in 400 di lòr, intant che si 
son esprimùts cuintri 245 e altris 
45 si son astignùts, e a son sù par 
jù compagns i numars par Comin e 
Ponsati: 404 a pro, 247 cuintri e 42 
astignùts. 
® Il vôt al jere segret e, tignint cont 
des declarazions di vòt e fasint doi 
conts, si viôt che a àn votàt a pro 
de revoche i popolàrs, la massime 
part dai conservadòrs e la plui part 
dai grups dai socialiscj e dai liberài, 
là che za ae vilie de votazion cual- 


chidun di lôr - par esempli la eu- 
rodeputade dal Partît Nazionalist 
Basc (EAJ-PNV) Izaskun Bilbao 
Barandica - al veve palesàt la sò 
posizion diferente. Chei che impen 
a àn votàt cuintri cun convinzion 
a son i eurodeputàts dai grups dai 
Verts/Aleance Libare Furopeane e 
de Campe Europeane. Altris vòts a 
pro, dongje des astensions, a son 
rivàts dai membris di chei altris 
grups plui pigui. 

® Par efiet dal risultàt dal vòt si tor- 
naran ainvià lis proceduris pe estra- 
dizion dai trê europarlamentàrs, 
par che a vegnin judicats de justi- 
zie spagnole. Cumò la bale e passe 
ai tribunài de Belgjiche, dulà che a 
son a stà Puigdemont e Comín, e 
de Scozie, là che e je domiciliade 
Ponsati. 

® Timp indaùr, la magjistrature 
belghe e veve za dineàt la estradi- 
zion tal Stàt Spagnùl di un altri ex 
conseller catalan, Lluis Puig, ancje 
lui in esili a Brussel, contestant lis 
fondis dome che politichis des acu- 
sis cuintri di lui. 

® Cun chel vòt, il PE al à dat la sô 
poie ae strategjie persecutorie che 
e ven puartade indenant de bande 
de classe politiche e dai tribunài 
dal Ream di Spagne. In chè posizion 
nol è dificil ricognossi une conti- 
nuitàt cul ategjament mantignùt 
des istituzions europeanis intant 
che Madrid al mandave polizie e 
militàrs a petà milions di eletòrs 
catalans in file denant dai secs par 
partecipà al referendum dal prin di 
Otubar dal 2017. 

® Cun dut achel, al è un dat positîf: 
tra vòts contraris e astignùts, a son 
sù par jù 300 di lôr. Pal rest, magari 
cussì no, lis istituzions europeanis 
a mostrin di pierdi (ancjemò) cre- 
dibilitàt e autorevolece, juste intal 
moment che la dibisugne di une 
Europe pardabon “unide inte diver- 
sitàt” (e intai dirits di fonde e intes 
libertàts) e je ancjemò plui fuarte. Il 


I boscs 
no son zone franc]e 


I ntal nestri imagjinari la Austrie 


e je il paîs par ecelence dal relax, 


dal svagament e dal sport, par vie 
des monts e dai siei boscs. No si à 
di dismenteà dut câs che il bosc 
nol è dome un Iùc di ricrei, ma par 
tancj di lôr al è un puest di lavòr, 
font di vuadagns e di vite e duncje 
no je une zone francje, là che si 
pues fà di dut. 

® La lec forestal e dîs che cualsisei 
al puedi jentrà e restà par fins 
ricreatîfs trop che al vùl intun 
bosc, cence vê il permès dal paron 
che, par dî il vêr, nol pues vierzi 

il bec al rivuart e al à di gloti la 
presince di forescj, ben o mâl che i 
stedi. A son propit pocjis ecezions 





a cheste regule, dome par cualchi 
bosc particolâr, par chei a pene 
plantâts, pal camping, pal passaçs 
di machinis e di cjavai. Se vie pal 
Istàt a son soredut vacancîrs e int 
che e cîr foncs che si zove di chest 
dirit, di Invier o cjatìn schiadòrs 
alpins, di fonts, gjaspoladòrs e 
simii, che a bramin di scuvierzi la 
nature invernàl incontaminade fùr 
dai solits percors e, se no si cjatin i 
skilifts, nol è improibît di schià vie 
pai boscs, fùr des pistis. Il vistiari, 
che al pare simpri miòr dal frét, e 

i imprescj simpri plui tecnologjics 
a judin simpri di plui chestis 
ativitàts a cualsisei temperadure, 
e chest al da cualchi probleme 


SLOVENIE 





Sorelùc di Ron Howard 
sula mont Cjanine 


LA MONT CJANINE VIODUDE DAL PLAN DAL MONTASI 














i Marg e cun probabilitàt 
fintremai ae fin di Mai, la 
alte Val dal Lusing in Slovenie 
e je ancjemò il set di un film 
american. Al inizi di Març un 
regjist innomenàt a nivel mondiàl 


al è stat a da un cuc ae zone. Il so 
non pal moment al è tignùt segret, 
ma istès lis cjacaris a zirin sveltis 
e te Val si dîs che si trati di Ron 
Howard. Te suaze di chel che al 
sarà un film di azion, lis senis a 


aes voris leadis al bosc. No si à 

di dismenteàsi ancje che il bosc 

al è l'habitat di cetantis speciis 
salvadis e il lôr rapuart cul om al 
pues deventà une vore dificil. Cun 
di fat, in cheste stagjon la plui part 
des bestiis e à il so biel cefà par 
puartàse fùr e alore e va in letarc o 
cuasi, o pùr si svicine al fonts des 
valadis. Se po o pensiìn a cetante 
néf che e je vignude jù chest an, 

o podìn capî che par lòr al è une 
vore dificil cjatà mangjative, e 

par passisi un pòc a mangjin lis 
plantutis zovinis, fasint un grues 
dam al ecosisteme. Par scarmî 
chest malan a vegnin puartadis ca 
e là grepiis, là che a van lis bestiis 
a mangjà, ce che a fasin dut câs 
dome se l'ambient al è cuiet. 

® La leg e previòt inalore che il 
salvadi nol à di jessi disturbàt intal 
so ambient, e cheste lec e vàl par 
ducj, tant che ché che e permet di 
jentrà intai boscs. La lec e previòt 
ancje che no si puedi là intes 

areis là che si poin lis grepiis, ma 
chest al ven rispietàt pòc e cussì il 
salvadi al scuen movisi bande areis 
dal dulintor par cirî mangjative, 
fasint i dams che o vin dit. No 

son dams di pòc, crodétmi, se in 
Austrie si prossume che ogni an si 
pierdin cussì 70 milions di Euros. 
® Par fà in mùt che il bosc al 
puedi jessi gjoldùt di ducj, al 

sarès indispensabil meti in vore 
un compuartament cussient e 
sostignibil viers l'ambient naturàl 
e, ben clàr, rispietà lis lecs. Intant 
che i sports invernài si pratichin 
dome par pòcs més, il bosc al da 
di vivi aes bestiis par dut l'an, e ai 
oms ur da lavòr par dute la vite: 
par taià un arbul si sta mieze ore, 
ma par falu cressi si à di spietà un 
secul. E 


varessin di jessi ziradis su la piste 
di schi in localitàt Graben, su la 
cueste slovene de Mont Cjanine e 
su la mont Stol. 

® A judà la scuadre di plui 

o mancul 400 operadòrs 
cinematografics, vie pes ripresis a 
saran ancje cirche 100 abitants de 
zone. 

® Tant che il non dal regjist, ancje 
lis informazions sul film e sui nons 
dai atòrs che a son rivàts o che a 
rivaran te Val dal Lusinc par ziràlu 
a son inmò segretis; istès ancje di 
chest si fevele: probabil che il film 
al sarà il sest de serie incentrade 
sul agjent de Cia Jason Bourne, 
interpretàt di Matt Damon. 

® Di cualchi an inca la Val dal 
Lusing e je dispès il set di film 
internaziondi. Tal Atom dal 2019 

a àn ziràt li la serie “The Wheel 

of Time” (par furlan “La riode 

dal timp”), dulà che e recite 

ancje Rosamund Pike. E no stin 

a dismenteàsi che cualchi an 
indaùr, massime te zone di Plec 
(Bovec), te Val a àn ziràt lis ultimis 
senis de seconde part dal film 
“The Chronicles of Narnia” (“Lis 
cronachis di Narnia”). 

® Te Val dal Lusing si spere che 
dà acet a chest set cinematografic 
juste prime dal inizi de stagjon 
turistiche estive al dedi un sburt 
intun periodi no masse facil a nivel 
economic. Il 

“Next Generation-UE”: 


nissune strategjie 
pal Friul 
Fin cumò dome une Delibare 


“cjarsuline” de Zonte regjonàl, 
ma nuie altri 


Fulvio Mattioni, economist RilanciaFriuli 


FULVIO MATTIONI 








n an indaûr o proponevi 

su chest periodic une 

“Conference pal rilanç 
dal Friùl” e un “Plan pal Rilang dal 
Friùl” prontàts cul impegn di dutis 
lis fuarcis politichis regjonàls. Il 
motif? I numars inte tabele lu 
mostrin cun fuarce, ancje se no 
son stàts bogns di discjadenà 
chel sens di responsabilitàt e di 
braùre che nus à permetàùt, câs 
unic in Italie, di bati il taramot 
dal '76 e di rivà al benstà. A 
son numars che a contin tantis 
robis. Di fat, a disin che, un, intal 
periodi de Grande Crisi la Italie e 
à cognosstùt la infelicitàt che e ven 
de decressite dal redit (-4,6%) . 
Doi, che la infelicitàt e à produsùt 
tante frustrazion parcè che e je 
stade decressite “in solitarie”, ven 
a stài uniche tra lis 50 economiis 
mondials plui impuartantis. 
Trê, che nol è vêr il sproc “mâl 
comun mieze gjonde” stant che la 
Eurozone e je cressude di cuasi il 
10%. Cuatri, che il Friùl — intindùt 
tant che ex provinciis di Gurize, 
Pordenon e Udin - al à vivùt un 
tas di infelicitàt identic a chè dal 
Meridion di Italie e ecuivalent, par 
ducj i doi, a un “patatrac” dal redit 
dal 10,7%. 
® Cuint, che la ex provincie 
di Udin e à fat fintremai piês: 
pardabon un “patasgnachete” 
(rindial la idee dal bot?) dal 
-15,3%! Sest e ultin, che la cressite 
dal redit e à interessàt dome la ex 
provincie di Triest (+5,2%): brave 
la classe dirigjente triestine, no 
mo? 
® AI mancje ancjemò il 2020, 
an pandemic, che in maniere 
malinconiche si siere cuntun bot 
dal redit talian dongje dal 9% e 
cun risultàts piés dal nestri Friûl 
e de ex provincie di Udin. Tirino 
lis sumis? I dàts a fevelin clàr, ma 
al è cui che al stime che il Friùl tra 


il 2008 e il 2020 al vedi pierdùt 
plui o mancul il 20% de proprie 
economie e la ex provincie di 
Udin plui di un cuart! 

® Se si à voie di tornà in pîts no 
si po no considerà che la Union 
Europeane, propit intal 2020, e 
à metùt in cjamp la strategjie 
“Next Generation-UE” pal trieni 
2021-2023, dotantle di 750 
miliarts, e la nestre Italie e je la 
prime beneficiarie cul 27,8% dal 
totàl comunitari, vàl a dî 208,6 
miliarts. La mission urgjente 

de RA-Fvj, duncje, e je ché di 
promovi progjets — soredut inte 
aree furlane che e je ’85% di 
ché regjonàl — par un impuart 
di 4,5 miliarts di euros tal segn 
de “ripartence” e de “resilience”. 
La Comission Europeane (CE) e 
domande, però, un Plan Nazionàl 
pe Ripartence e la Resilience 
dentri dal Avril dal 2021 che al à 
bisugne di Plans regjonài, ancje 
se no domandats in maniere 
formal. 

® RilanciaFriuli, duncje, al à fat 


une videoconference su “Il Friùl e 


il Plan Regjonàl pe Ripartence e 
la Resilience” (PRRR), disponibile 
sul so sît. Lu à fat parcè che 

la nestre autonomie e à di 

cjapà la ocasion iripetibile dal 
inseriment lavoratif e sociàl 

dai nestris fîs e nevòts dentri 

di un disvilup sostignibil, sedi 
dal pont di viste ambientàl 

che energjetic. Oportunitàt, 
però, che no mostre olme inte 
programazion strategjiche 
regjonàl, che si limite a un “copie 
e incole” des puestis finanziariis 
dai agns prime. Ce si aial fat fin 
cumò? Une Delibare di Zonte 
“cjarsuline” (la n. 1849 dai 
11.12.2020) dal titul “Contribùt 
de RA-FV] al Plan Nazionaàl pe 
Riprese e Resilience” che, intune 
desene di cartelutis (definidis 

in maniere pompose “liniis 
strategjichis”) e domande al 
Guvier nazional ben 10,6 miliarts 
di euros. Ma cence nissun progjet 
concret, par caritàt! 

® La Regjon Venit, invezit, 

intal so PRRR e propon ben 156 
progjets descrits in 460 pagjinis 
a justificazion dai 25 miliarts 
domandats. Domande: isal clàr 
che nol funzione che la UE (o 

il Stàt talian) ti da i bégs, tu tu 

ju spindis cemùt che tu vuelis 

e dopo tu ju rindicontis? Isal 

clàr che la strategjie NG-Fvg e 
covente par creà lavòr par nestris 
fis e nevòts (che di 6 agns a 
scjampin tal forest) e pai imigràts 
economics che a coventin ae 
economie e aes fameis nostranis? 
Us ziri la domande final de 
videoconference: isal chest, il 
Friùl che nus plàs, chel che o 
volìn par nò e par chei che a 
vignaran? 

® De rispueste a divegnin lis 
politichis di meti in vore. Che o 
riassum cussì: miòr stà sù a pêl 
cun tancj ristòrs par un trieni, 

o pûr cressi cun continuitàt par 
vê un futùr dignitòs? La sielte di 
RilanciaFriuli e je ché di ripartî 

e di cressi a benefici nestri ma, 
soredut, di cui che di pòc nus 

à dat la volte - e di cui che si 
prepare a falu — intal lavòr e inte 
vite. La Zonte regjonàl e stime 

il PRRR un libri dai siums (di no 
scrivi, naturàl), il Consei regjondl, 
invezit, al propon un “taule 

di lavòr che e cjali lontan” sul 
argoment atîf dai 9 di Març. Par 
ce tegnial e ce vuelial fà l'univiers 
furlanist? I 

Cambiâ dispès 
lavor nol è 
une condane, 
ma une ocasion 





DI pòc, o ai scomengat lavòrs 
gnùfs. Chê di cambià dispès 


lavor e je une robe che in chest 
moment mi va un grum, parcè che 
mi da la pussibilitàt di scuvierzi si- 
tuazions e personis gnovis. Cun di 
plui, fasint cussì, mi met a imparà 
cunimpegn robis interessantis e im- 
puartantis ogni dì, cjapant sù simpri 
la sfide e butantmi intes situazions 
plui inspietadis. 

® Ancje par chestis resons, jo no soi 
tant dacuardi cula corint di pinsîr di 
là a scuele, po dopo ae Universitàt e 
po dopo ancjemò a cjatà il lavòr de 
vite. Jo, pues stài che al sedi par vie 
dal otimisim dai mei 20 agns, o cròt 
di plui aes esperiencis che no ai stu- 
dis. No tant parcè che lis esperiencis 
diretis ti dedin plui competencis o 
cognossincis rispiet al studià sun- 
tun libri, ma plui che altri parcè che, 
fasint esperience e, magari, viazant, 
si scuvierzin personis, mùts di vivi e 
ponts di viste gnùfs che prime nus 
jeris scognossùts. 

® Restant inte zone de comoditàt, 
evitant di fà un pas di plui par pòre 
di ce che no si à ancjemò scuviert, 
si piert tant. Prime di dut si piert la 
pussibilitàt di meti ae prove se stes e 
di viodi fin dulà che si pues rivà, e po 
dopo si riscje ancje di fossilizàsi su 
lis propriis opinions cence vé scoltàt 
chés di chei altris. 

® O ai scomencàt larticul cul dî che 
cumò o stoi fasint doi lavòrs gnûfs: 
un a Udin e un inte ex provincie di 
Gurize. E ben, za cussì o disarès che 
al è pussibil viodi lis limitazions di 
dutis chés personis che inte lôr vite 
no si son mai spostadis de zone 
de comoditàt: cun tant che si è di 
fat dongje e che la tiere e je plui o 
mancul la stesse, a esistin dut câs 
suspiets, difidencis e seticisims, 
sedi di une bande che di chê altre. 
La stesse robe e sucét su scjale plui 
largje, cuant che si fevele adiriture 
di altris paîs: che a sedin asiatics, 
americans, africans, europeans o 
oceanics, la difidence, magari cussì 
no, e je simpri presinte. 

® Cirint di jessi il plui pussibil ogje- 
tive e duncje tirantmi fùr al massim 
di chestis situazion, mi rint cont che 
jessi tant dividùts pùr jessint cussì 
dongje al è un pecjàt e une straca- 
rie: par cuâl motîf pierdisi intes dife- 
rencis, invezit che metisi insiemi par 
dutis lis robis che si àn in comun? Il 


FONDAZIONE 
m| FRIULI 


Un Jutori 
impuartant 
pe inovazion 
tes scuelis 





p e scuele furlane ancje chest 
an a saran a disposizion i 
fonts dal bant dedicat ae istruzion 
de Fondazione Friuli. Il bant 
istruzion de Fondazion Friuli al è 
stàt presentàt in Fevrâr in video 
conference. La dotazion dal bant e 
je di 600 mil euros e lis domandis 
des scuelis, sedi publichis che 
paritariis, a son stadis presentadis 
dentri dal mês di Març. Tal bant 

si conferme la poie ai progjets 

che a tocjin la alternance scuele/ 
lavor - ancje se penalizade des 
restrizions sanitariis —, i fonts par 
comprà dotazions tecnologjichis 
cul potenziament dai laboratoris, 
chei pes furniduris sportivis, 

e il sostegn ai progjets pal 
potenziament des competencis 
linguistichis. Il bant 2021 al 
introdùs pe prime volte la poie ai 
progjets par contrastà il disasi tra 
i minòrs e ancje tra i il personal 
scolastic, che al è cressùt propit 
par vie de emergjence sanitarie e 
dal distanziament social. 

® «La sospension des lezions 

in presince — al à dit il president 
de Fondazione Friuli Giuseppe 
Morandini - e la rivoluzion inviade 
cu la Dad a àn manifestàt di une 
bande la mancjance di dotazions 
tecnologjichis e di ché altre a àn 
aumentàat lis formis di disasi fra 

i minòrs. Cun chest bant o volin 
sostignî iniziativis indregadis a 
frontà il contest cun rispuestis 
rapidis». Ae presentazion dal bant 
e jere ancje la assessore regjonàl 
pe formazion e pal lavòr Alessia 
Rosolen: «La pandemie - e à dit — 
e à savoltàt il concet di didatiche, 
imponint di imagjinà modei 
cence la presince fisiche tai spazis 
tradizionài: l'obietîf al è fà in mùt 
che chescj més di Dad a sedin 
propedeutics a proietànus bande 
une gnove dimension de istruzion 
dulà che lis aulis scolastichis e 

i laboratoris virtuài a convivin 
garantint il dirit al studi a ducj. 

Il 2020 nus lasse in ereditàt, tra 
chés altris robis, la cussience che 
la pandemie e à procuràt feridis 
profondis e dolorosis tal setòr 

de istruzion, e che a coventin 
invistiments consistents». Ancje 
par chest bant 2021, la Fondazione 
e pues contà sul supuart di Intesa 
Sanpaolo: «In graciis dal font 
Impact - al à dit - Intesa Sanpaolo 
e à metùt in cjamp diviersis 
iniziativis par là incuintri aes 
fameis e ai students, che par vie de 
emergjence sanitarie a àn scugnùt 
cambià il lôr mùt di imparà e di stà 
daùr aes lezions». Il 

l esist un biel libri, publicàt 

tal 2008 de Union des 

Societàts Coràls dal 
Friùl-Vignesie Julie, che al è il 
risultàt de cunvigne internazionàl 
di studis dal 2004 dedicade al 
polistrumentist e compositòr che 
chest an si festezin i 470 agns de 
nassite. Une rie di numars, tant 
par scomencgà, juste par ricuardà 
trop che a son impuartants i 
inovài e lis ricorencis, che nus 
judin a riconsiderà il passât, a 
riscuvierzilu, a viodi intune altre 
maniere il presint e a imagjinà il 
futûr in manieris diferentis. 
® Nassùt a Dograve di San Zorç 
da la Richinvelde ai 14 di Zenàr 
dal 1551, e muart a Viene intune 
zornade imprecisade di Otubar dal 
1633, di Alessandro - cognossùt 
ancje par latin tant che Alexander 
Horologius - no si sa trop e anzit, 
masse pocjis a son lis notiziis 
su di lui che nus rivin de storie. 
L'impuartant al è là indenant a cirî, 
che tant al pues tornà dal passàt, 
e si spere di podé recuperà altris 
informazions sul so cont. 
® Istès, al conte cetant il libri 
che o disevi in viertidure e che 
si intitule “Alessandro Orologio 
(1551-1633), musico friulano e il 
suo tempo” (Pizzicato edizioni 
musicali): dentri al è in pratiche 
dut ce che si sa di lui, o cuasi, 
cun diviers contribùts ancje di 
ordin propit storic, di bande 
di professòrs, ricercjadòrs e 
musicolics di nivel, des universitàts 
di Udin, Triest, Vignesie, Padue, 
Parme, Ferare, Cremone, Varsavie, 
Cambridge e Lubiane. Un biel grup 
di specialiscj che a àn ufiert i lôr 
studis e indagjins sul teme, sot de 
cure di Franco Colussi. 
® Alè tra lis vicendis sociàls e 
politichis de Patrie dal Friùl tra 
Cinc e Sîscent - aes dipendencis 
de Serenissime di Vignesie — che 
si davuelc la vite e la cariere di 
Alessandro musicist, o miòr 
polistrumentist, compositòr, 


MUSICHE 

















ALESSANDRO OROLOGIO 


e fintremai - prime ancjemò 

- fari. Un om di mont, che dal 

Friùl al à savùt fasi stimà a nivel 
mitteleuropean, rivant a jessi 

di popolan a mestri in corts 
impuartantis di fameis reàls. 

® E pensa che al à tacât tant che 
fari e responsabil dal funzionament 
e de manutenzion dai orlois publics 


CANTO 





PEET 


Mirando dille  Qui'lenia alberto fia Ei volra lume 


tali Ché par pastlrfi più ni molle lah 


PIRULIS DI MUSICHE E STORIE 





Riscuvierzi Orologio 
cumò: internet, 
bibliotechis e librariis 


S e tu vàs su Spotify o su YouTube e 
tudigjitis “Alessandro Orologio”, 
tu varàs mût di scoltà lis composi- 
zions, sacris e profanis, dal nestri 
compositòr di Dograve, che si è fat 
cognossi ben dilunc dal cors de sò 
vite, almancul inte Mitteleurope dal 
timp. E al è ben ricuardà che divier- 
sis sôs Oparis a son stadis stampa- 
dis no dome a Vignesie ma ancje in 
Gjermanie, a Helmstedt, a Dresde, 
zirant cusì par lunc e par larc, e di- 
viersis copiis des primis stampis a 
son conservadis in bibliotechis eu- 
ropeanis impuartantis. E vàl ancje 
la pene di ricuardà che diviersis en- 
ciclopediis de musiche a dedichin 
un profil biografic e bibliografic a 
Orologio, tant chel'impuartant “The 

















New Grove Dictionary of Music and 
Musicians”, in plui che il “Dizionari 
Biografic dai Furlans” e un struc 
su “Wikipedia”. Diviersis oparis 
in partidure a son in rét, lant su 
“International Music Score Library 





Il fari e compositor 
Alessandro Orologio 
a 470 agns 

de nassite 








di Udin, includùt chel de Tor dal 
Orloi di Place Libertàt, za Place 
Contarene o Place dal vin, cussì si le 
clamave di chei timps. Ché dal fari 
e je stade, dutun cu la musiche, la 
sò prime ocupazion, davuelte par 
un periodi insiemi cul pari che al 
veve ereditàt de famee chest mistiîr. 
Bràf a manezà fiers e mecanisims, 
come pùr a sunà diviers aerofons 
tant che trombis, cuarnetis, pifars, 
e ancje altris struments a cuarde, 
tal 1573 al risulte scrituràt tant 

che musicist inte Compagnie 
Strumentàl Udinese, cul oblic 

di davuelzi esecuzions tant di 
ordin civîl che religjòs, sedi pe 
Glesie che pe Patrie. Al è chest il 
moment indulà che e ven fùr la sò 
vene compositive, tant che autòr 
di jentradis, motets, madrigài, 
cjangonetis, che al scrivarà par dute 
la vite cun dedichis a personags di 
nomee. Tal 1581, ma forsit ancje 


Alefendio 0 ralogia: 

Project” e in “Choral Public Domain 
Library”. 

® Lant ben a curios, si scuvier- 
zin ancje diviersis publicazion di- 
scografichis, no pocjis, di bande di 
grups strumentài e vocài dal forest, 
par un autòr furlan meritevul di 
jessi dentri ancje di une antologjie 
di une etichete danese che tai agns 
Novante e à produsùt un vinil di mu- 
sichis dal timp di Fidrì II. 

® Ma chel che forsit plui di ducj si 
è dedicat, in sens editorial, disco- 
grafic e di stampe, a pandi la pro- 
duzion di Alessandro Orologio, al è 
stàt Bruno Rossi che, cu la Pizzicato 
Edizioni, tal cors dal timp, al à rivàt 
a edità la “Opera Omnia”, come che 
si intitule la imprese, componude di 
vot volums che a tegnin dentri lis 
“Cjangonetis” a trê vôs, ancje intau- 
ladis pal liùt, i “Madrigài” a cuatri, 
cinc e sîs vôs, i “Cantica Sion” a vot 
vôs, lis “Jentradis” a cinc e sîs vôs, 
e la sò produzion sacre che e je in 
cuantitàt minòr a pet di ché profane. 
Par sierà il cercli de dedizion fur- 
lane ae cause de divulgazion de 
opare di Orologio, al è il cd dal titul 
‘Alessandro Orologio, musico friula- 
no del Cinquecento e il suo tempo”, 





prime, si pense za tal 1578, al lasse 
la Compagnie par là a servizi dal 
Imperadòr Ridolf II a Praghe, in 
gracie di amiciziis cun personags 
impuartants dal gurizan che 

a an di vé fate cualchi buine, e 
meretade, racomandazion. 

® Allavore come trombonist e 
intant al scrîf musichis gnovis, 
tant di deventà tal 1603 vice mestri 
de Cort di Praghe. Tal 1594-95 al 
risulte ancje al servizi dal langravi 
Moritz von Hessen a Kassel, e 
intant al viaze e si interesse des 
sôs publicazions, diviersis di chés 
publicadis dal editor venezian 
Angelo Gargano. Al va ancje ator 
pe Italie a comprà struments 
musicài par volè dal langravi, e 

al regjistre intune letare ce che 

al coventarès: violis di gjambe, 

di braç, flauts di variis misuris 

e estensions, liris, cuarnamusis, 
cuarnets e ce che lui al nomene 
tant che “strumenti stravaganti per 
intrade, se si trovano...” , scrit par 
todesc però, e tal so va e ven si lu si 
cjate ingaiât ancje a Dresde. 

® Dal 1620 cirche si stabilìs a 
Viene, indulà che nol somee che al 
vivi tant ben, par vie di stipendis 
no ricevùts dilunc de sò cariere 

di musicist di cort, e che al tente 
cun variis letaris di recuperà, ma 
al tire dongje ben pòc. Tal 1633 

al dete il so testament, cence fîs, 
famee, femine, nomenant eredis 
universài Pietro Verdina, mestri di 
capele dal re di Ongjarie e Boemie, 
e Giovanni Sansone, music di 
cjamare de Maestàt Cesaree, 

in plui di donazions a diviersis 
confraternitis, di bon catolic che 
al jere. E 


cuntune sintesi ben resonade de sô 
produzion, cun tocs interpretâts 
di bande dal Côr dal Friûl-Vignesie 
Julie e dal Ensemble Strumentâl 
Orologio, cun mestri di conciert 
Davide De Lucia. 

® O crôt che, par chei che no son 
dal mistîr, ma che a son istès cetant 
apassionàt de storie de musiche fur- 
lane, o che a àn plasé di svicinàsi, al 
seti util prime di dut scoltà lis com- 
posizions dai nestris autòrs, par 
fasi la orele, metint dongje la leture 
di cualchi contribùt che al fronti, 
magari ancje in curt, il periodi sto- 
ric cun magari cualchi confront cu 
la opare di altris compositòrs dal 
timp. Par fà un esempli, provait a 
scoltà alc de produzion profane di 
Orologio, cualchi “Jentrade”, e daspò 
scoltait alc di Giorgio Mainerio, un 
bal dal so famòs “Il primo libro de' 
balli” par dî, compositòr di Parme 
naturalizàt furlan, che aljere dal stes 
periodi, nassùt sedis agns prime di 
lui, e muart ancje prime di lui, tal 
1582. Un confront che al risulte util 
par capî ue vore di robis, cence do- 
prà tantis peraulis, pluitost scoltant 
tancj sunòrs di chel lengac universàl 
che je la musiche. i 


DANTE PAR FURLAN 





In onde su 
Telefriuli siet 
tocs dal Infier 

e dal Purgatori 





D ante al à scrite la sô Comedie 
in dialet florentin, e cu la 
sô braùre imense al à trasformât 
chel dialet intune lenghe pe Italie. 
Intune finzion leterarie, al veve pri- 
me scartadis dutis chês altris feve- 
lis dopradis intal stivàl, cjatant che 
no fossin adatis; cun malegracie, al 
veve refudât ancje il furlan, falant al 
cincuante par cent tal scrivi dôs pe- 
raulis furlanis te motivazion (par un 
leteràt, sbalià di scrivi une peraule 
su dôs... ). Ma, lassant di schercà, 
la sò opare e je stade clamade cun 
reson Divine di bande di Boccaccio. 
Cence volélu, intai agns passàts, un 
pâr di tradutòrs di valor a àn metùt 
lis robis a puest; un, voltant in len- 
ghe furlane dome l'Infier (Pierluigi 
Visentini) e chel altri dut il poeme 
(Aurelio Venuti): il risultàt al varès 
convincùt ancje Alighieri. Ma chel 
che al interesse al è che, lete te ne- 
stre lenghe mari, la Divine Comedie, 
come che al è sucedùt pe Bibie, nus 
rive al cùr, a nò furlans. 

® Il Teatri Stabil Furlan, insie- 
mi cu la Fondazion De Claricini 
Dornpacher, al à volùt onorà il 
sietcentesim aniversari de muart di 
Dante, fasint recità ai atòrs de com- 
pagnie creade par puartà in sene 
“La casa: lagrimis di aiar e soreli” 
di Siro Angeli, siet tocs de Divine 
Comedie, rigjavats dal Infier e dal 
Purgatori te traduzion di Venuti. Lis 
ripresis des recitis, fatis sul palc dal 
Teatro Nuovo Giovanni da Udine, a 
van in onde su Telefriuli ogni dome- 
nie tacant dai 28 di Marg, aes siet e 
un cuart di sere; di domenie in do- 
menie, a deventin disponibilis ancje 
in streaming tal sît dal TSF. 

® Si sa che i dîs che o vivìn no son 
biei par chei che a fasin spetacui. 
Il TSE tal dà ai atòrs de sò compa- 
gnie un lavòr picul ma impegnatif 
sul poeme di Dante, al à finît cul 
ufrîur ancje un moment di alte pre- 
parazion, fisiche e spiritual, pal spe- 
tacul sul test di Siro Angeli. Un test 
ambientàt in Cjargne, ma che cun 
fà ruspi e insiemi tenar al jentre tal 
insot dal maldestin des fameis cul 
om migrant, di cualsisei part dal 
mont: un event che tantis popola- 
zions a vivin ancje vué. E che Dante 
al à scugniùt sopuartà cun ribelion 
intime e descrivi come che nissun 
altri al à mai savùt fa. E 

LA TIERE E LA GREPIE 





La ciespe di Cjistielgnuf 
te liste dai Prodots tradizionai 
A son 179 lis specialitàts agriculis di difindi 





l Decret n. 350, dai 8 di 

Setembar dal 1999, al è stàt un 

dai ultins ats firmàts di chel 
che al jere in chê volte il ministri 
des Politichis agriculis e forestàls, 
Paolo De Castro. Al veve il titul di 
“Regolament cun normis pe indi- 
viduazion dai prodots tradizionài”. 
Di ché volte, ogni Regjon e à pro- 
viodùt a butà jù, an par an, la sò 
Liste dai Prodots Agroalimentàrs 
Tradizionài (“Pat”), e cussì e à fat 
ancje la nestre. La prime Liste dai 
Pat e jere dal 2000 e e cjapave den- 
tri 76 specialitàts (cuntune assence 
clamorose: il frico!). Intai agns, la li- 
ste si è slungjade e, cula vincjesime 
prime revision publicade di resint, 
lis specialitàts dal Friùl-V]J a son la- 
dis sù a 179 (dulà che la presince 
dal frico e je segnalade dòs voltis). 
® Lis “bevandis analcolichis, di- 
stilàts e licòrs”, a son 7 (includùt il 
most); lis “cjars frescjis e lis lôr pre- 
parazions” a son 44 (cun pestàt e lu- 
ianie); lis “cuincis’ (asét includùt), 
3; i “formadis”, 15 (latarie e formai 
dal cit, in cjàf); i “gras” (inevitabil 


l’ont), 3; i “prodots vegjetài al stàt 
naturàl o trasformàts” (Blave di 


Mortean e milug Zeuka, su ducj), 
48; lis “pastis frescjis e prodots dal 
for, biscotarie, scaletarie e confeta- 
rie” (sotlineant gubane e cjarsons), 
20; i “*prodots de gastronomie” (chi 
a slusicà a son frico e jote), 8; lis 
“preparazions di pes, moluscs, cru- 
stacis e tecnichis particolàrs di chei 
stes” (cun presints sardons in savòr 
e trute fumade di S. Denél), 13; e i 
“prodots di origjin animal” (cun 
mîls e scuetis in biele mostre), 18. 

® La uniche gnove jentrade dal 
2021 e je la ciespe di C]istielgnùf. 
E je une varietàt une vore antighe 
cun pome di forme ovàl slungjade 
di dimensions mediis (pês medi 30- 
40 g), cu la scusse slisse cuntune 
lizere infarinadure che e cuvierc la 
pome di colòr viole scùr. La polpe e 
je di colòr zâl narang, di tiessidure 
e consistence medie. Il nusel al è 
pigul, elissoidàl slungjàt, cun apig 
puntît. La ciespe di Cjistielgnùf e je 
une vore dolce, sauride, di grande 
produtivitàt. E madrès inte ultime 


ART TAL TAC 


Insiemi te diversitàt, 
cjantant par Furlan e Galês 


Cun Massimo Silverio intun 2021 
di musiche cence confins 


pe inizi 2021, dulà che o sin 
ancjemò dividûts dai confins, al è 
un alc che nus fâs sintî plui dongje, 
insiemi te diversitât, condividint 
une lenghe che e je par ducj compa- 
gne: la musiche. Al è cussì che, intun 
instreçâsi di sonoritâts svoladiis e 
intimistichis, cun riclams al rock e 
ae eletroniche, al nas “Yn y Sŵn - 
Nijo”, un toc musicâl inconfondibil. 
® “Yn y Sŵn - Nijo” e je une cjançon 
bilengâl inmagante, par furlan e par 
galês, che e salte fùr de colaborazion 
tra il cjantautòr cjargnel Massimo 
Silverio e il grup galês indie-rock 
des Adwaith. 

La colaborazion tra Massimo 
Silverio e lis Adwaith e je nassude 
de edizion 2020 dal festival euro- 





LA CUVIERTINE DAL DISC 





pean des arts in lenghe minorizade 
“Suns Europe”, e dal progjet comun 
furlan - galês nassùt de agregazion 
tra “Suns Europe” e l'’Eisteddfod 
Genedlaethol Cymru”, festival galês 


decade di Avost e e à une buine 
resistence aes manipolazions. E 
conten lis vitaminis C e K e cual- 
chi sâl mineràl, tant che il potassi 
e il magnesi. Cun di plui, e à otimis 
proprietàts antiossidantis e lassati- 
vis. La varietàt e je presinte di tant 
timp intal teritori di Cjistielgnùfe si 
trate di un frutifar che nol à bisugne 
di nissun tratament. Al cres a une 
altitudin di 250-300 metris sul nivel 
dal mâr, massime su terens arzilòs, 
plens di silic e di cuarç. 


® Intai agns Cincuante, lis ciespis a 


e vetrine artistiche e culturàl prin- 
cipal dal Gales. 

® Il toc, publicat de etichete galese 
Libertino alè compagnàt diun video 
dal regjist Johnny Reed, che si pues 
viodi su https://www.youtube.com/ 
watch?v=h_uhk7]_PYk. La cjançon 
e je evocative e introspetive. «Come 
che mi diseve gno nono - al conte 
Massimo - “Nijo” al fâs riferiment 
ae vecje espression furlane “Nio”, 
che a vůl dî “dapardut e di nissune 
bande”, invezit “Yn y Sŵn” si riferìs a 
un “rumôr interiôr” 

® Il singul “Yn y Sŵn - Nijo” al 
è stàt screât juste inte Zornade 
Internazionàl de Lenghe Mari, ai 
21 di Fevràr, propit par rapresentà 
une Europe di là des divisions. Une 
Europe buine di esprimi la sò diver- 
sitàt, condividint il podê des lenghis 
e di culturis, passant parsore dai 
confins. A dispiet de pandemie e de 
distance, i artiscj a àn lavoràt insie- 
mi: Massimo al à prin regjistràt ghi- 
tare, vôs e violoncel cui siei coleghis 
in Friûl, e il tercet galês lu àn fat a 
Cardiff, curant daspò il rangjament. 
Par scuvierzi di plui su chest toc, 
o podés cjatàlu su lis plateformis 
digjitàls. Scoltait ancje la interviste 

vignivin racueltis e in part conferi- 
dis in cualchi centri di racuelte dal 
paîs. I comerciants lis cjamavin sui 
camions e lis rivendevin aes distila- 
riis presintis di tant timp in regjon. 
Dal Istàt dal 2020, la “Susina di 
Castelnovo del Friuli”, 
“Ciespe di Cjistielgnùf”, 
marche regjistrade de Associazion 
“Le rivendicules” di Cjistielgnùf; 
cumò, in graciis de consulence de 
Cjamare di Cumiere di Pordenon 
- Udin e dal Ersa, e je stade iscri- 
te inte liste regjonâl dai Pat, dant 
sostance e continuitàt al lavòr di 
difese za inviàt di cualchi timp. i 

di Pauli Cantarutti ai artiscj, te pon- 
tade di “La Crame” di Radio Onde 
Furlane: https://www.spreaker. 
com/show/la-crame_1 

® Intant, ai 11 di Marg Massimo 
Silverio al à ancje publicàt il so gnûf 
EP intitulàt'O', sierant cusì il percors 
tacat un an fa, cul so prin EP 'Q'. 
[Patrie dal Friùl dai 14 Març 2020] 
Chest album al è nassùt dal lavòr 
dal cjantautòr insiemi cul diretòr 
artistic di Suns Europe Leo Virgili e 
cul musicist Nicholas Remondino, 
che a volevin meti dongje dutis lis 
cjancons anime dal percors musical 
che ju à puartàts ator pe Europe. 
Percors partît l'an passât, in Fevrâr, 
eche -come che alscrîfMassimo, ri- 
ferìnsi ai siei coleghis e amîs, “Chest 
'O' nol è plui vueit, e al è dut merit 
vuestri”. 

® Lalbum, cun dentri i5 tocs Criure, 
I, II, Nijo e O, al è disponibil su lis pla- 
teformis musicâls digjitâls https:// 
massimosilverio.bandcamp.com/ 
Par supuartâ Massimo in chest 2021 
tal segn de musiche che e scjavalgje 
ducjiconfins, stait daùr sui siei profîi 
in rêt: https://www.instagram.com/ 
massimosilverio/ e https://www.fa- 
cebook.com/massimo.silverio I 


I LIBRIS SIMPRI BOGNS 


Dario Zampa 
(par cure di) 
Une volte in Friùl, 
Udin, 1994-95 


(volums 2e 3) 

66 TI prin di Zenàr dal 1932 al mu- 
rive Giulio Della Torre, un pitòr 

di Romans dal Lusinç. Nus à lassat 
diviersis oparis e il so non al jere co- 
gnossùt ancje fúr dai confins de nestre 
Piçule Patrie. Ore presint al è une vore 
cognosstùt e preseàtin Austrie, là che il 
Della Torre alàlavoråtpar tant timp”. 
® Intai agns Novante dal secul stàt, 
inte temperie che e varès puartàt ae 
LR 15/1996, prime lec regjonàl di 
tutele de lenghe furlane, il gjornàl 
cuotidian di Udin - che al continue 
a clamàsi “Veneto”! —, al scomenca- 
ve a butà un voli ae marilenghe. Al 
publicave a dispensis un vocabolari 
talian furlan, curàt di Zuan Nazzi, 
racuelt intun volum tal 1993. 
® E al burive fûr trê volumuts di 
proverbis, detulis e datis furlanis. 
Interessants massime il doi e il trê, 
che si puedin lei tant che un volum 
unic, une sorte di calendari. Cun di 
fat, si trate di 365 datis di une cierte 
impuartance pe storie dal Friùl. Val 
a dî che, par ogni dì dal an, l'autòr 
al à cjatàt fùr un acjadiment che al 
merete di jessi memoreàt. E, in zon- 
te, un proverbi. Un ripàs di storie dal 
Friùl, plen de savietàt popolàr e di 
curiositàts su tancj personags dal 
nestri passât, che ancjemò a puedin 
insegnaànus alc pal avignî: Francesc 
di Manzan, Michél Gortani, Lino 
Zanussi, Vitôr Podrecca, Meni Ucel, 
Paulin di Aquilee, Durì di Pordenon, 
Graziadio Isaia Ascoli, Alviero 
Negro e vi. 
® Ce zornade ise vuê? Il 25 di 
Dicembar, la dì di Nadal. La dì di 
Nadal dal 1222 un grant taramot 
al à sdrumàt mieg Friùl. “La dì di 
Nadal sta cu la tò int, a Pasche là 
che al tire il vint” (ma la pandemie 
e sdrume ancje i proverbis...). E l'ul- 
tin dal an? Dal 1316 al fo nomenàt 
patriarcje di Aquilee Gaston Torian, 
un vescul di Milan. Intai doi agns dal 
so mandàt miserie nere, frét che al 
pareve Invier dut l'an. E il 3 di Avril? 
Fieste de Patrie, si capis, ma ancje 
la muart di sant Luîs Scrosoppi. E il 
proverbi: “A Pasche e a Nadal al scree 
ogni basoàl”. 
® E ancjemò: mai savùt che stazion 
di Cjargne e varès podùt clamàsi 
Trivalle, o ben Pian di Val Fella o 
ben Valcarnia o altri? Lait a lei il 2 
di Novembar, cul so proverbi: “L'om 
savi al impare ancje dai nemîs”. E 
che in Zardin grant a Udin e à fun- 
zionàt la ghiliotine ai 25 di Fevrâr 
dal 1811? 
® E la vacjute? Simpatic non dal 
tram di ferade che al colegave Udin 
a San Denél, metùt in pension il prin 
di Novembar dal 1955. Il 

Il voli di Boccaccio al € il prin 
a rindi justizie al furlans 


AI è lui che intal "Decameron" al jes 
de vision stereotipade di Dante e di Sacchetti 
par mostrà ancje la muse biele de nestre int 


isugne spietà sàr Giovanni 
Boccaccio par vé cualchi 
sodisfazion come Furlans 
dopo il mâl acet che nus àn dàt 
Dante e il Sacchetti, come che o 
vin viodùt tai mês passats. Jenfri 
lis pagjinis dal so "Decameron' 
nus trate propit ben, lant a 
sgarfà fùr chei aspiets de nestre 
anime che salacor i someavin 
plui interessants e curiòs ancje 
di contà. Ma si sa, l’inteletuàl 
di Certalt al è stàt cun dute 
probabilitàt l'autòr de leterature 
taliane che al à vùt plui disincjant, 
un che nol veve pòre di pandi il so 
pinsîr, ché vision dal mont e dal 
om là che no contin ni il gjenar ni i 
bécs, e nancje il grât di istruzion, o 
la divignince, ma dome il bon cùr, 
la elegance intal imbastî i pinsîrs 
e il savé vivi dregant il pas su la 
esperience, il bon sens, il gust di 
cognossi ce che ancjemò no si sa 
e, parcè no, ancje la sodisfazion di 
coionà i safarons, i prepotents o i 
stupits. 
® Une des contis plui bielis di 
dute la racuelte e je ambientade 
propit in Friùl. Intai ultins 
agns e je stade ben studiade e 
ancje metude intune lûs juste, 
ricuardade intai intervents di 
studiòs impuartants e justementri 
pandude. Nol è studiòs furlan 
che si dismentei di fevelà di jê 
cuant che si à di presentà la Ete 
di Mieg in tiere Patriarcjine. O 
scuen ameti che cuant che o jeri 
student jo nissun mal veve dit 
che dongje di chel berghelot di 
Andreuccio da Perugia o di chel 
gnognul di Calandrino e jere ancje 
une storie ambientade bande 
Udin, là che si fevelave dal Friùl 
e dai siei abitants. E cuntune 
cierte rabie o scuen ameti che a 
son ancjemò pòcs i professòrs di 
leterature taliane che le fasin lei 
ai lôr arléfs. Pecjàt! Parcè che e 
je pardabon intrigante. E tache 

DIANORE TAL ZARDIN FLORÎT INTE OPARE DI JOHN WILLIAM WATERHOUSE "ENCHANTED GARDEN" 








cussì: “In Frioli, paese, quantunque 
freddo, lieto di belle montagne, di 
più fiumi e di chiare fontane, è una 
terra chiamata Udine, nella quale 
fu giá una bella e nobile donna 
chiamata madonna Dianora, 

e moglie d'un gran ricco uomo 
nominato Gilberto, assai piacevole e 
di buona aria”. E za in chest esordi 
o vin doi elements di une cierte 
impuartance, un peàt al paisac e 
chel altri al caratar dai personags. 


Il Friùl al ven presentàt tant che 
une tiere frede —- e chest al sarà 
util ae trame, come che o viodarin 
— ma biele, insiorade des monts 

e di une campagne fecondade de 
aghe dai flums e des risultivis. I doi 
protagoniscj a son om e femine: 
jé, biele e nobile, ma come che o 
viodarìn no tant pal sanc, ma pal 
cùr; lui, simpatic e sclet. Si vuelin 
un gran ben ducj i doi, e mai e mai 
altri al podarès nassi un alc che al 


imberdei il lôr amôr. La femine, 
magari cussì no, e ven tormentade 
di un cavalîr impuartant, “Ansaldo 
Gradense, uomo dalto affare, e per 
armi e per cortesia conosciuto per 
tutto”. Fin cumò si à pensât che 
Gradense al vignìs di Grau. Ma 
intai manuscrits plui antîcs dal 
"Decameron" la peraule e je une 
altre, “Grandense”, e se e fos vere 
la intuizion di Giusto Fontanini 
(1666-1736), cheste atribuzion lu 


fasarès imparintà cu la famee dai 
Savorgnans. No ai ancjemò rivàt a 
capî parcè — o soi daùr a studiàlu 
su cjartatis a pene vignudis fùr 

in Vuarneriane! - ma i conts a 
tornaressin ducj, dal moment che 
al è plui probabil che al fos a Udin 
un nobil dai Savorgnans, pluitost 
che un sioron che al vignive di 
Grau. 

® Ma lin indenant. Dianora no 

vůl savé nuie di lui, dal moment 
che e je oneste e cjapade dal amòr 
pal so om. E cussì, stufe di cheste 
solfe, seneose di paràsi fûr dai pîts 
il pretendent, le sbare gruesse: 

si abandonarà a lui dome se in 
Zenàr, che al è plen Invier, al fasarà 
nassi un zardin plen di rosis come 
se al fos il més di Mai. Disgraciade! 
Jê no sa che Ansaldo, pûr di vêle, al 
domandarà a di un Erbolat, pront 
a paiàlu “per grandissima quantità 
di moneta”. E cussì, intune gnot, 
cuant che pardut al jere dome che 
glace e frét, al florì un spetacul 

di pràt cun rosis e pomis di ogni 
sorte. A chest pont la storie e cjape 
une ande che nissun si spiete. 
Disperade, Dianora e confesse 

dut al so om che, di bon furlan, 
ancje se cetant displasùt e stranît, 
al racomande ae femine che la 
peraule dade e ven prin di dut. E 
duncje e scuen dàsi a Ansaldo, 
come imprometùt. Ma lui, 
considerant la situazion, e laudant 
Gilberto par chel galantom che 

al jere, al lasse libare Dianora di 
ogni promesse. E ae fin, adiriture 
l’Erbolat si lasse cjapà dal bon cùr 
e nol fàs paià nuie al comitent dal 
maghec. 

® Biele storie, no mo? E conte di 
une Tiere là che la peraule e conte 
plui di ogni altri dové; là che la 
stagjon e pues ancje jessi frede e 
crude, ma no mancje mai di pandi 
bielece e maravee; un lùc là che la 
magjie plui grande e reste chel bon 
acet tra i umans. i 

Il scritôr plui “pop” 
de Ete di Miec 

Sèstu 
proprietari 

di une edicule o 
une librarie che 
e varès gust di 
vè «La Patrie dal 
Friùl»? Aprofite 
de nestre ufierte 
special «Met fûr la Patrie»: contatinus ae 
nestre mail (info@lapatriedalfriul.org) e 
si metarìn dacuardi par furnîti il gjornàl 
cuntune ufierte pardabon conveniente. 





iovanni Boccaccio al nas a 

Certalt, su lis culinis parsore 
di Florence, intal 1313, e al murarà 
propit in chel stes borc intal 1375. 
Nol è sbaliàt pensalu tant che il 
plui grant scritòr in prose dal se- 
cul XIV, tant che i studiòs lu me- 
tin a paragon di Geoffrey Chaucer, 
l'autòr des "Contis di Canterbury". 
La sò opare plui famose e reste il 
"Decameron", là che l'Autòr al 
imagjine che vie pe Peste Nere, 
intal an dal Signòr 1348, une le- 
gre compagnie di siet fantatis e di 
trê fantats e bandoni la Citàt par 
scjampà dal infet, lant a stà intune 
vile spierdude intal cùr de campa- 
gne toscane. Un “locus amoenus” 
là che, par passà il timp, siinventin 
un biel zùc. Ogni dì al vignarà elet 
un Re o une Regjine cul compit di 
imponi un argoment che al sarà 


tratàt di ognidun di lôr cuntune 
conte. Dîs contis par dîs zorna- 
dis: cent in dut. La societàt de Ete 
di Mieg si pant cul in ducj i siei 
colòrs: predis, rufians, brigants, 
savints, muinis, marcjadants, fe- 
minis seneosis di gjoldi il plasè dal 
cuarp e di liberàsi de stupiditàt dai 
lôr oms. E ancjemò students e co- 
gos, fraris e badessis. Ogni volte la 
moràl e je simpri la stesse: il timp, 
il mont, la vite a spietin al Om, che 
cu la sò inteligjence, il so biel fà e 
linzen al rive adore a distrigàsi di 
ogni gredei. Pier Paolo Pasolini al 
sarà tant cjapàt e inmagàt di che- 
ste opare che le trasformarà intun 
film là che propit lui al decît di dài 
la muse al Autòr, firmant une des 
impresis cinematografichis plui 
bielis dal Nùfcent. Boccaccio, un 
dai prins comentadòrs di Dante 

- al sarà lui a clamà "Divina" la sô 
Comedie - al ven consideràt dai 
studiòs un grant precursòr di chè 
Ete che e passe ae Storie tant che 
Umanisim. E di fat, la sò passion pe 
lenghe latine e pe culture dal Mont 
Antîc lu metarà sul troi de ricercje 
di chei manuscrits che par secui 
a jerin restàts sepulîts intal scùr 
des bibliotechis dai benedetins, 
pandint la sapience di oratòrs e fi- 
losofs che a cjantavin la grandece 
dal Uman tant che il cùr di dut il 
mont. Al scrîf cetant, Boccaccio: 


il "Filocolo”, il "Filostrato", la 
"Teseida', "L'elegia di Madonna 
Fiammetta", il "Corbaccio" e tan- 
tis altris oparis, ducj spielis di chê 
vision rinovade che lu rint cussì 
tant interessant. 

® Il so “Zibaldone”, une racuel- 
te monumental di sugjestions, 
aponts, progjets e visions, al è 
consideràt une miniere là che no si 
finìs mai di gjavà fùr cualchi intu- 
izion par capî miòr la profonditàt 
de sò culture e il grant apetit dal 
so inzen. Une su dutis: studiant sui 
libris di mitografie, al veve cjata- 
de une vòs strane, il Demogorgon, 
intepretàt tant che la mari di du- 
tis lis divinitàts dal mont pagan, 
une specie di demoni potent e 
spaventòs. In realtàt e je dome la 
coruzion di Demiurc, il diu arte- 
san di Platon. Di chel eròr e ven 
fûr une tradizion che, passant pal 
Faustus di Marlowe e rive fintre- 
mai ai Gormiti, chei pipinots che 
cualchi an fa ogni frut al voleve 
vê tant che zugatui. E cun cheste 
intuizion, Boccaccio si vuadagne 
il titul di scritor plui POP de Ete 
di Miec. i 


